text:
(…) Caggal ɗiiɗoo kaawisaaji ɗi Alla haali e Nuuhu, Jibiril mo kisal woni e mum oo, ɓoorni mo comci jihaadi, o fiili mo kaala pellital, o wiyi mo : “fokkit yah to gaño Alla biyateeɗo Dirmisil, ɓiy Fuumil ɓiy Jiiji ɓiiy qhaabil ɓiy Aadama (MJM).” kanko Dirmisil noon ko o laamɗo keewɗo doole, gaaƴiiɗo, kaaɓniiɗo, mo hono mum alaa e winndere ndee to bannge heewde caɗeele.
Kanko Dirmisil ko kanko adii ɓiɗde won e puɗi, o yaltini heen sanngara, ko kanko kadi adii waɗde fijirde tege, ɗum firti ko ngaddaa kaalis mi adda kaalis, yimɓe men cippira, liɓaaɗo heen fof waasi kalis mo tegnoo oo. Walla to bannge dam, gooto e men fof waɗa huunde, so kaalis, so ɗum kaŋŋe walla nih jawdi ndariindi, kala e men poolɗo goɗɗo oon, ko kañum nawata ko tegaa koo. Ndeenɗon fijirde ko laamɗo biyeteeɗo Dirmisil oo fuɗɗi ɗuum, gila aduna o tagaa fewde jooni. Ko kanko kadi fuɗɗi ƴettude comci cañaaɗi, o sooɗta ɗum kaŋŋe.
Hol ko Dirmisil e leñol mum ndewatnoo ? Kamɓe noon ɓe ndewatnoo ko sanamuuji joy ɓurɗi anndeede ɗii e oon saanga, ɗiin ngoni garooji ɗoo ɗii : waddu, sawaa-u , yaaguuta, yaaguuga e nasra. ɗiiɗo sanamuuji joy, Alla jangtiima ɗum en e nder Ɓuraana Mawɗo, Tedduɗo oo.
Holno ɗii sanamuuji ciforii ? Ɗiin ɗoon sanamuuji Dirmisil, e ɗi mahanaa galle ina heen cuuɗi mahiraaɗi “maarbere” hellinaande, njuuteendi galle oo ko ujunere diraa, njaajeendi ndii ko noon wayi. Ina woni saraaji majji ujunere e teemedde jeeɗiɗi sanamon tokoson. Kañji mawɗi ɗii, iɗi mbaɗanaa kadi jooɗorɗe kaŋŋe e wonndude e cuɗaari mbasorteendi, e ɗi mbaɗanaa liggotooɓe ngam toppitaade laaɓal sanamuuji ɗii.
Laatiima kadi sanamuuji ɗii ina njoganaa ñalngu e nder hitaande kala kamɓe fof e ɓe ndennda ɗo galle majji ɗoo, ɓe mbaɗana ɗi welnere. Nuuhu ina heewi yaltude ñalnde heen feewde e maɓɓe ngam ƴeewde no ɓe nguurdi. Eɓe kuɓɓa ni ɗi jeynge, ɓe ɓadtina heen fotɓe ɓaɗtaade ɗum, ɓe ndeftina heen sujjande ɗi ngam hormaade ɗi. Caggal ɗuum, laatiima eɓe mbaɗatnoo gorwoccol, eɓe piya bawɗi, eɓe ngutta liite, eɓe ngama e sara majji, eɓe njara sanngaraaji maɓɓe, eɓe njinda e rewɓe e peeñɗi, ko aldaa e suuɗaade, eɓe mbaɗɗoo e dow rewɓe ɓee, no kullon nehakon nii e jeese yimɓe.
Nde bonannde nde juuti, Nuuhu yalti ɓe, fayi ladde hooynii dow asamaan oo, wi’i : “eehey maa geeno, mbiɗo naamndi maa nde mballataa mi e ɓeeɗoo e dow annoore Mohammed”. Laatiima e oon yonta ɓe ngonaa limannooɓe keewgol maɓɓe. Caggal ɗuum hono Nuuhu yalti lawol goɗngol fayi ladde o darii e dow tulde, ɗo o darinoo adan ɗoo, o noddi daande dow, o wi’i : “eehey mon leñol am, tinee mi arii e mon ummoraade e jom winndere, mbiɗo nodda on nde ndewaton mo, kanko gooto, mbiɗo haɗi on rewde sanamuuji”.
Ndeen Nuuhu (MJM), feekiima alaa ɗo daande makko nanaaka, tuggi fuɗnaange haa heɓi hirnaange, hay sanamuuji gonnooɗi e dow joodorɗe ɗii, njani e leydi, wonnooɓe e saraaji majji ɗii, ngidaa, ko wayi no liggotooɓe heen ɓee. Hono laamɗo Dirmisil kañum e hoore mum hulii haa faɗɗorii heen. Ndeen o ummiima e faɗɗere, o naamndii o wi’i : “onon kam, on nanii ngoo luukaango ?” Ɓe mbiyi : “ngoo luukaango, ko luukaango gorko gooto ina wiyee Nuuhu. Oon noon, ko kaangaaɗo, a min njawi hakkille makko oo no feewi.” O wi’i : “ngaddanee kam mo.” Hono hojom tawi reenooɓe laamɗo njahii to Nuuhu (MJM), ɓe nanngi mo, ɓe ndarni mo e yeeso laamɗo Dirmisil, caggal ɗum o naamndii mo, o wiyi mo : “holi aan ?” o wi’i : “ko miin Nuuhu, ko mi nelaaɗo jom winndere, mi arii e mon mbele oɗon ngoongɗina Alla gooto, ngoppon sanamuuji ɗi ndewaton ɗii”.
Laamɗo Dirmisil wi’i : “so tawii ngonndu-ɗaa ko e kaaɗi, min cafru maa, so tawii kaa baasɗo, min ngalɗin maa, so tawii ko ɗum heewde ñamaale, min njoɓan maa ñamaale maa.”
Nuuhu (MJM) wi’i : “miin, mi wonndaani e kaaɗi, mi wonndaani kadi e baasal, hay ñamaande wootere kadi mi alaa, ngon-mi, ko mi nelaaɗo ummiiɗo e joom winndere.”
Laatiima Nuuhu (MJM) ko nelaaɗo gadano e winndere ndee, ko o jom pellital, Alla neeli mo e ɓesngu Khaabil caggal nde njokki rewde sanamuuji e feeñninde sirkuuji ngam renndinde Alla e geɗe goɗɗe. Nuuhu (MJM) noddi ɓe yo ɓe ndew Alla gooto, yo ɓe mbiyi : “deweteeɗo alaa so wonaa Alla” , Nuuhu ko nelaaɗo Alla.” Ndeen laamɗo Dirmisile nanii ɗum tan, o tikki o wi’i : “sinno wonaano hannde ko ñalngu welnere (feeto), ma mi waratno ma bargol muusngol”.
Ñalnde Nuuhu jaabii laamɗo Dirmisil ndee, alaa goongɗinɗo Annabi Nuuhu ñalnde heen, so wonaa debbo gooto ina wiyee Umrata, o resi ɗum, o jibidini e mum ɓiɓɓe tato, worɓe ɓeen ngoni ɓeeɗoo arooɓe : Saama, Haama, e Yaafes. O jibidinii e oon debbo kadi ɓiɓɓe tato rewɓe ɓeen ngoni ɓeeɗoo : Haswata, Saarata e Buhayrata. Caggal ɓeen ɗoon kadi debbo goɗɗo gongɗinii mo ina wiyee Walaaba ɓiy Ajwiil, oon dewbo ɗimmo kadi, o resi ɗum, ɓe ndañdi ɓiɗɓe ɗiɗo worɓe, ɓeen goni arooɓe ɗoo ɓee : Baayluus e Kinaan. Caggal nde ɓeen ɗoon ɓiɓɓe njibinaa, debbo oo ruttitiima e diina mum gadano oo, caggal nde o jebbilii e diina Alla gooto mo Annabi Nuuhu goongɗini oo.
Hol no foti yimɓe goongɗin ɓe Nuuhu ? Ko ina tolnoo e capanɗe njeeɗiɗo neɗɗo rewɓe e worɓe, ngoongɗinii mo, ɓe njahdii e makko ngam o wattindi ko yaltude nokku mo o wonnoo oo, o soorii gure leƴƴi maɓɓe, omo wiya “eehey mon leñol am, ndewee Alla ngoppon sanamuuji mon.” So leñol ngol nanii ɗum tan ! ɓe njalta e galleeji maɓɓe, ɓe ngona e werlaade mo kaaƴe e paɗe haa o waɗta mogginaade. Woni heen ɗaccata ko haa o leloo, ngara, ngona e bippude koyɗe makko.
Ɗeeɗo geɗe gaantorɗe fof ɗe o waɗetee, so o seertii heen o ƴettata ko ndiyam o sulmoo yeeso makko, o juula darɗe ɗiɗi, caggal ɗuum o ñaagonoo ɓe moƴƴere. Ko feewti e maɓɓe, o heewi wiyde : “ko yaa aan Alla, mbiɗo ñaagii nde njaafoto-ɗaa leñol am ngol, waɗi noon ko ɓe mbaɗata koo, ko ɓe nganndaa.” So ɗum ɓennii hono mo jam e kisam ngoni e mum o, ina jokki waaju mum ko aldaa e nimsa, ko ina tolnoo e duuɓi teemedde tati.
Maayde laamɗo Dirmisil
Dirmisil maayi ko nde Annabi Nuuhu waajii ɓe duuɓi teemedde tati e nder hitaande wattindiinde ndee, ko heen o maayi. Caggal ɗuum, ɓiyiiko lomtii mo, ina wiyee Tuubin. Nde o lomtii baaba makko ndee, yimɓe ɓee cikkatnoo ko ndañii jam ndekete ko kanko ɓuri baabiraɗo oo bewde e bonde golle.
Hol sifaa Annabi Nuuhu e nder laamu Tuubin ? Kanko Tuubin no o wayi bewde e hulɓinaade nii fof, ellee ko ndeen Annabi Nuuhu (MJM) ɓeydii suusde reedu e waawde waajaade, haɗaani noon, hay e nder laamu Tuubiin, kala nde ɓe nani Nuuhu (MJM) ina waajoo, e kala birtiiɗo mo, omo waajoo ƴetta peɗeeli juuɗe mum sukka e gudde noppi mum, ngam hoto nande ko o haalata koo, hono no Alla siforii ɗum e Ɓuraana nii. Kaaƴe ɗee kay, nani njoowaa tan e nder galleeji ngam haɓde e Nuuhu (MJM), ko noon ɓe ngoniri e makko haa yettii hitaande makko teemedde jeeɗaɓiire, ko o nelaa e Dirmisil e ɓiyum laamɗo Tuubiin. Caggal ɗum Tuubin saŋkii, lomtii ɗum caggal makko, ko ɓiyum ina wiyee Ɗukurdus, oon ne kañum ina moolonoo baaba mum Alla to bannge bewre e kaaɗi e bonde golle.
Kono tan Nuuhu (MJM), ina jokki waajuuji mum dartinaani, kañum ne ɓeydii semmbe mum e muñal mum, nde tawnoo ko e Alla wonndi. Kono tan yimɓe ɓee nattaani werlaade mo kaaƴe e fiyde mo cabbi.
Hol ko haɗi Annabi Nuuhu gaañaade e ɗee piile ?
Nuuhu ko gorko mo Alla hokki semmbe e dow worɓe, wonaa mo woni kala suusi yettaade mo, rewɓe e worɓe fof. Ɗum ko noon foti wonde, ngam neɗɗo so Alla hokkii ɗum wuurde duuɓi teemedde jeeɗiɗi haa ujunere, oon hay mo yiyaani ɗum, ina anndi ko celluɗo. Hay aduna mo ngon-ɗen hannde oo, so neɗɗo dañii duuɓi teemedere ina anndaa sakkii ɗum ko cellal, alaa ko haali jom duuɓi teemedde joy haa ujunere.
Mette Nuuhu feewde e leñol mum
Denndaangal duuɓi ɗi Annabi Nuuhu dañi ɗii, tuggi nde jibinaa haa o nelaa, ɓernde makko meeɗi muusde seeɗa ko e nder laamu Tuubiin nguu, ko ndeen woni Alla wahyii mo, walla mbiyen lonngini mo, wiyi mo : “haŋkadi yontii mbiɗo anndi semmbe maa e dow worɓe e rewɓe, e dow ɗumɗoon, alaa keddiiɗo e dow leydi walla gonɗo e nder reedu yummum hannde, mo ina nana ko noddataa koo.” Ko ndeen o wi’i, e no Alla wiyiri e Ɓuraana mum tedduɗo oo : “Joomi am, hoto ko keddu-ɗaa e dow leydi e ubbooɓe dewe Alla ɗee”, (ubbooɓe dewe Alla, woni heefereeɓe) waɗi noon ko so tawii a woppii ɓe dow leydi, alaa ko ɓeydatoo e maɓɓe so wonaa majjinde jiyaaɓe maa, ɓe njibinantaa hay huunde so wonaa ooñiiɓe ubbooɓe. simoore Nuuhu, kaawise : 26—27
Caggal ngooɗoo eewnaango rewrude e kaawisaaji Alla gadiiɗi jangteede ɗii, Alla toowɗo oo udditi damuɗe asamanuuji ɗii ngam hormaade noddaandu makko, e oon saanga Alla yeynanii Malekaaji. Hakkunde leydi e asamaan, ko e dow ɗuum Alla lonngini mo, yo o feewnu laana, kaawise. Nuuhu (MJM) wi’i : “hol ko woni laana ?” Alla wi’i : “ɗuum ko suudu leɗɗe tawa dogata ko e dow ndiyam.” Alla yamiri mo yo o lor leɗɗe e dow leydi, tawa ko lekki ɓoli, firti ko lekki kii alaa giye. Nde o wiyaa yo o lor lekki kii tawa ndeen asamaan ina haɗaa yaltinde hay waadere, leydi, kañum ne ko noon, ngam kañum ne yamiraama hay huunde hoto fuɗ e dow mum. E oon saanga kadi hay rewɓe njibintaa, muumunteewon e kulle ladde fof ina kaɗaa ndeen jibinde, ndiwri e gertooɗe kala ɓoccintaa.
E oon mudda won wiyɓe ko ɗum leeɓte njippinoo e yimɓe e oon yonta, ngam heewde ɗum en bakkatuuji. Fawaade heen kadi, nde tawnoo yimɓe ndeen, balɗe mum en ina njuutatnoo, ko ɗum tagi jibingol wayataa no wayi jooni nii. Ɓiɗɗo dewbo jibinirde duuɓi sappo e go’o walla duuɓi sappo e ɗiɗi, ko ɗum tagi nelaaɗo Alla (MJM) o wi’i : “nguurndam yimɓe leñol am ko hakkunde capanɗe jeegom haa capanɗe jeeɗiɗi hitaande”, so ɓurii ɗoon yo joom mum anndu juutnanaama. Ngam so wayaani noon, winndere ndee yaawat ɓittude.
Hol ko addani Annabi Nuuhu yaltude oon nokku ? Caggal ko jangtaa ɗoo koo ɓenni ko waɗi Annabi Nuuhu yamiraa yo yaltu oon nokku, o tiindoo to leydi Kuufa o eggina toon lekki ki o yamiraa yo o lor kii. Ɗum ɗoon noon waɗani mo caɗeele sanne. Ngam o anndaa hol no o addirta kiiɗoo lekki mawki, ki alaa giye? E nder oon ɗoon nguumu ngaama haa Alla lonngini mo gorko gooto ina wiyee Aawaja, ɓiy Unuku ina addana mo lekki kii, ko ɗoon o fuɗɗii foofde.
Naniraama ganndo gooto ina wiyee Kisaayi o wi’i : “hono Unuku ɓiy Aawaja laatiima ko o gooto e ɓiɓɓe Aadama, ko o jom gite luurulaaraaje, ko o neɗɗo bonɗo ŋari sanne, so ɗum ɓennii hono Saharata ko dewbo ƴoƴɗo, ceeɓɗo no feewi, ko kanko jibini Aawaja caggal nde o jibini ɗum ndee, o jooɗtiima ko ina tolnoo e duuɓi teemedere o saŋkii. Nde Aawaja ɓiyiiko yahi ha mawni, woni neɗɗal timmungal, timmuɗo tagoore no feewi . Ngam hawraama e ooɗo aduna fof, ko kanko ɓuri heewde doole ngam wiyaama njuuteendi darnde makko, ko teemedde jeegom diraa e diraaji ndeen, jooni ɗum hawrata ko e diraa e feccere neɗɗo ɓurɗo timmude e men hannde.
Njaajeendi makko kadi, foti ko no njuuteendi makko ndii nii. Ngam wiyaama, nde ɗuufaan ari ndee, roŋkii ɓennude daande makko, firti ko waawaani moɗde darnde ndee, saka o yooloo. Caggal ɗumɗoon kadi, won wiyɓe o mo waawi jooɗaade dow haayre o foocca juŋngo makko nder maayo, o nannga toon liingu mawngu, kadi, so o mo yiɗi juɗde liingu nguu, o fooccat junngo ngoo dow, e yitere naange haa ngu ɓennda, o ñaama ngu. Wiyaama kadi, so tawii o sekanii yimɓe wuro, o fiyondirtaa e mum en, o ummoto tan o soofa e wuro ngoo, kamɓe fof ɓe njoolo.
Wutte Aawaja
Aawaja meeɗii finde subaka, o noddi yimɓe wuro maɓɓe o wiyi ɗum en “mbiɗo yiɗi kettanon mi wutte bagi bukki”. Yimɓe wuro ngoo njooɗii njeewtidi no wutte oo feewnirtee, haa ɓe nanondiri eɓe mbaawi hettande mo wutte kono kettugol ngol mudda mum ko hitaande timmunde, nde fuɗɗoo gasde. Kanko ne o wi’i njoɓdi wutte oo ko maa timma hitaande nde o yoɓa wutte oo. Caggal ɗuum, wutte oo hettaama, o ɓoornaama wutte oo, caggal nde o ɓoornaa wutte oo, o yalti wuro ngoo ngam yiiloyaade ko o yoɓiri coodgu wutte oo. O woni toon ko juuti, o dañataa ko o yoɓiri, o artataa ngam o suusaa ñamaande etee yimɓe ɓee njiɗii heɓde jawdi mum en, kono cuusaa abbaade mo.
Kono Annabi Nuuhu ina yaakorii ko kanko tan waawi addande ɗum lekki ki anniyii waɗirde laana ka yamiraa yo feewnu kaa.
En ndartinii ɗo daartol ngol haa ñalnde woɗnde, njokkiten no lekki kii addiraa, e no laana kaa feewniraa. Yo Alla hokku en taweede lewru koorka hitaande aroore. Aamiini
Jibriil Muusaa Joop


c: text/html

text:
1
Allah tagi kuuje e yimɓe
1Haa fuɗɗam Allah tagi asamanji e lesdi. 2Lesdi ɗonno cookri, walaano koo ɗume dow maari, nyiɓre suddino ilamji lugguɗi. Ruuhu Allah ɗonno yiilo dow ndiyamji.
3Nden Allah wi'i: “Annoora laato#2 Kor 4:6..” Ka laati. 4Allah yi'i ka wooɗi. Nden o senndi hakkunde annoora e nyiɓre. 5O inndi annoora nyalawma, nyiɓre boo o inndi ɗum jemma. Hiiri, weeti, ɗum nyalaade aranndeere.
6Allah wi'i: “Senndoode laato caka ndiyamji, ngam senndugo hakkunde maaji.” Non ɗum laatori. 7Allah waɗi senndoode maajum. O senndiri ndiyamji les bee ndiyamji dow. 8Allah inndi senndoode maajum asama. Hiiri, weeti, ɗum nyalaade ɗiɗawre#2 Pi 3:5..
9Allah wi'i: “Ndiyam les asama mooɓo nokkuure woore, haa joorɗum waŋga.” Non ɗum laatori. 10Allah inndi joorɗum lesdi, mooɓorde ndiyamji boo, o inndi ɗum mbeela. Allah laari ɗum wooɗi. 11Nden o wi'i: “Lesdi fuɗna fuɗŋgooji, waato huɗo marko aawdi e haakooji marɗi aawdi, leɗɗe dimooje ɓiɓɓe bee aawdi nder muuɗum'en dow lesdi, koo ɗume fuu fodde asli muuɗum.” Non ɗum laatori. 12Lesdi fuɗni huɗo marko aawdi e haakooji marɗi aawdi fodde asli muuɗum'en, non boo leɗɗe dimooje ɓiɓɓe bee aawdi nder muuɗum'en, koo ɗeye fuu fodde asli muuɗum'en. Allah laari ɗum wooɗi. 13Hiiri, weeti, ɗum nyalaade tataɓre.
14Allah wi'i: “Jayli laato haa asama ngam senndindirgo nyalawma bee jemma. Ɗi laato alaamaaji ngam anndugo wakkatiiji juulɗe, non boo nyalɗe e duuɓi. 15Jayli ɗi'i laato haa asama ngam yaynango lesdi.” Non ɗum laatori. 16Allah waɗi jayli mawɗi ɗiɗi: Jayŋgol ɓurŋgol mawnugo waato: Naaŋge, laami nyalawma, pamarol boo, waato: Lewru, laami jemma. O waɗi boo koode. 17O jo'ini ɗi haa asama ngam yaynango lesdi, 18ngam laamaago nyalawma e jemma boo ngam senndindirgo annoora bee nyiɓre. Allah laari ɗum wooɗi. 19Hiiri, weeti, ɗum nyalaade nayaɓre.
20Allah wi'i: “Ndiyam heewira kuuje marɗe yoŋki, colli boo piira haa asama, haa dow lesdi” Non ɗum laatori. 21Allah tagi kuuje mawɗe nder ndiyam e asli ko wuurata e ko waancata e ko dimmboto fuu nder ndiyam. Non boo colli marɗi bileeji – koo ɗume fuu fodde asli mum. Allah laari ɗum wooɗi. 22O barkiɗini ɗum, o wi'i: “Ndimndimne, ɗuuɗe, kebbine ndiyamji nder beeli, colli boo ɗuuɗa dow lesdi.” 23Hiiri, weeti, ɗum nyalaade jowaɓre.
24Allah wi'i: “Lesdi wurtina asli dabbaaji fuu: Ɗi saare, ladooji, dabbaaji ɗi ladde, koo ɗume fuu fodde asli muuɗum.” Non ɗum laatori. 25Allah waɗi dabbaaji ladde fodde asli maaji e dabbaaji saare fodde asli maaji e ladooji fodde asli maaji. O laari ɗum wooɗi.
26Allah wi'i: “En mbaɗa neɗɗo#1 Kor 11:7. dow jaati meeɗen, dow nanndal meeɗen. O laamano liɗɗi nder mbeela, colli e dabbaaji e kuuje ladde e ladooji dow lesdi fuu.” 27Allah tagi neɗɗo dow jaati muuɗum, o tagi mo dow nanndal maako, o tagi gorko e debbo#Mat 19:4; Mk 10:6; 1 Kor 11:7.. 28Allah barkiɗini ɓe, wi'i ɓe: “Ndanye, ɗuuɗe, kebbine lesdi, laamane ndi! Laamane liɗɗi nder mbeela e colli e dabbaaji ngaancotooɗi dow lesdi fuu#Laat 5:1-32.!” 29Allah wi'i: “Ndaa, mi hokki on fuɗŋgooji dimooji dow lesdi fuu, non boo leɗɗe marɗe ɓiɓɓe bee aawdi nder muuɗum'en, ɗum laatoto nyaamdu mooɗon. 30Dabbaaji lesdi e colli e ko waancata dow lesdi fuu, waato ko mari yoŋki fuu, mi hokki ɗum haako hecco ngam nyaamugo.” Non ɗum laatori. 31Allah yi'i ko o waɗi fuu, ɗum booɗɗum masin. Hiiri, weeti, ɗum nyalaade joweego'oore.

robotstxt: allowed

filter: keep


text:
A Modern Fula language dictionary for young children: 0 to 9 years old. Look up simple Fula language words and translate between Fula - English, today.
- jabaama exc
- welcome
- jabaama phrase
- welcome
Fula Word of the Day: Register free
Greetings in Fula: a jaraama mi hinnim mi jamo noi ngonda wadu muyal wolde .
Latest: Afiriki Alarba Alet Aljumaa Alkamiisa Altine Aset Bowte Faranseejo Fulfulde Italiya Jolal Juko Lingala Siilto Talata Tanirawo Yarkomaa Yorobajo a jaraama ahedanuwol am ar arandejo arandewol area baleejo baramlefol beɗel-alla biddo pamaro bindowo chiuta jam derkejo elikopter essay faalaa fellerr feshare few findunu go’o hakkilunki hande henrode himbe Zambia himbe Zimbabwe hinere hunuko innɗe jabaama jabuɗe jangu janguki jowi juulirde juura kaar kala go`ofuu kayefa koyngal lam-ɗam larva lesdi Zimbabwe lesdi zambia liggeey maa makko mardi mardum bote men mi mi hinnim moto nagge namri natal nawki nay nbaggu nbal nbodi ndiyam nduubu ndɛmowo ngayuuri ngedam nofu nooda nowru numtaaki nyalaumare nyuunyu o oraas paɗe perm protective qa qo quake rake rawadu sappo e jeego sappo e jowi sappo e nay sappo e tati sappo e ɗiɗi sembe sembigol sirgu sofa soil somuki sondu sukaajo tabsurki takai tati tattasei tefuki text timmorde tindinore tiriliyonji toggol tumatur tutaa tutawol useni waali wadu muyal waduki wakannde wakkude wallide walowol wamde ladde was werlaa widewoo wokkude wolde wolde Yuganda wolwaki woodega wuddu wuro wuro Accra wuro jo'unki dabbaaji wuro mofgal wurturde wuttudu yahu yamu yarbuki yeccu yeeso yerdaago yeso yettore yewuki yewuki alkawal yidde yillaadu yimuki yulbe yummuki zargina ñiire ɓe ɓernde ɓesngu ɓowngu ɗiɗi ∅ .


text:
Saturday, July 27, 2019
Senegaal, Ɗemɗe Ngenndiije Naatnaama to Suudu BatirduNgendi
Tuggude ñalnde 2 Bowte/ Decembre 2014, lomtiiɓe renndo ngoo to Batirde Ngenndi ɓe (les députés a L'Assemblée National) ene mbaawi haalde he ɗemɗe mum neeniyeeje so ene mbaɗa diskuuruuji mum en, huunde nde, e ko ɓenni, heertinanoo tan ko he ɗemngal Farayse. Kuule kese ɗee newnanii haalooɓe ɗee ɗoo ɗemɗe ngendiije ɗe payɗen limtude, woni Pulaar, Seereraare, Joolaare, Jolfe, Soninkoore e Manndiŋkoore, waawde huwtoraade ɗum en he nder jeewte batirdu ndu tawa heddiiɓe ɓee ne ene mbaawa heɗaade joom mum tawa kanun en nanata ɗum ko he ɗemɗe mum neeniyeeje rewrude he nantingol.
Ngool baylagol noon gasi laataade ko he keɓgol suudu nduu kaɓirɗe kese ɗe Union Européenne rokki leydi Senegaal. Wiyaama njaru ɗeen kaɓirde dariima he 300 Million CFA (450.000 euros).
Woni sabaabu ƴettugol ndeen feere hesere ko taweede heewɓe e suɓaaɓe ɓe (les élus), ngonaa ɗigginɓe ɗemngal Farayse. He nder 150 lomtiiɓe 64 e mum en ko rewɓe kadi nanataa ɗemngal Farayse.
Hooreejo Suudu Batirdu Ngendi ndu o, hono Mustafaa Ñes holitii wonnde ɗereeji (documents) ɗii maa jokku winndeede he ɗemngal Farayse. Kono o hollitii kadi ɗemngal farayse ngal wonaa keertoraangal he dow ɗemɗe ngenndiije ɗe, ɗe ko kanum en ngoni ngooroondi pinal leydi ndi.
Subscribe to: Post Comments (Atom)


text:
Fulfulde walla pulaar maa pular ko ɗemngal Fulɓe e Haalpulaar’en. Ɗemngal ngal no haalee e leyɗe keewɗe e Afirik. Haalooɓe fulfulde-pulaar ina kawra miliyonji 60 haa 80. Ɗemngal ngal ina jeyaa e suudu ɗemɗe Hiirnaange Atlantik, taweteendu kanyum duu e nder suudu ɗemɗe afirikankeeje ɓurndu yaajude wi’eteendu Niiser-Konngo. Ɗemɗe goɗɗe jeyaaɗe e ndun suudu ngoni: ce’aar (ɗemngal seereero) e njolfo. E ɗeen ɗiɗi ko seereero ɓuri ɓadondirde e pulaar.
Caltuɗe
1. Caltuɗe: Ko ɓuri heewde koo, pulaar ina feccee waɗee caltuɗe jowi mawɗe kawrooje e dawlaaji Fulɓe taariikayankooji (dawlaaji Fulɓe adiiɗi laamu kolonaaku). Kannje ngoni:
Pulaar Fuuta Tooro (no gasa ko e ngal diiwal ɗemngal ngal yalti), leydi Senegal Pular Fuuta Jaloo, leydi Gine, Fulfulde Maasina, leydi Maali, Fulfulde Liptaako, leydi Burkinaa Faso, Fulfulde Adamawa, leydi Niiseriya e Kamarun. Feccoore go’o no waawa wonirde nii:
Pular Fuuta Jaloo (Gine, Sarliyon, e Gine-Bisaawo)
Pulaar Fuuta Tooro Senegaal, Muritani, e Maali hiirnaange
Pulaar Firdu (maa Fulaadu maa Fulakunnda)
Fulfulde Maasina (ana wiyee “Maasinaŋkoore” ; Maali)
Fulfulde Liptaako (Burkina Faso)
Fulfulde Borgu (Benen e Togo)
Fulfulde Hakkundeeri Najeeriya (laamu Usmaani Ɓii Fooduyee, wano Sokoto)
Fulfulde Adamaawa (ana wiyee “Adamawaare” ; Niiseriya e Kamarun)
Ko ɓuri kon e Fulfule ɗen hino humii e gootal e diiwe limtaaɗe ɗoo, e piide misal si en ƴettii Fulfulde Bagirmi, ɗum ko leydi e nder Caad, ko e Adamaawankoore nden jeyaa. Fulfulde Funnaange Niijer ko e Fulfulde Hakkundeeri Najeeriya ɓuri jeydude, Fulfulde Hiirnaange Niijer ko e Liptaakuure e Maasinankoore jeyaa.
So en teskiima, ma en taw ina heddii fahin caltuɗe ɗalaaɗe hono pulaar Fulaadu (ɓaleeri Senegal e Gammbiya), Fulfulde Borgu e nder leydi Benen, fulfulde diiwaanuuji hakkunde Niiseriya. Kono ɗeen pulfule na ɓadii goɗɗe e ɗee ɗe adi-ɗen limtude yeru Borgu no ɓadondiri e Maasina, Fulaadu no nanndi e Fuuta Tooro no nanndi e Fuuta Jaloo, e maanaa no hakkunde maa fulfulde Caad walla Sudan ko e Adamawa jeydi.
Alkule
Alkule lateŋ
2. Alkule: gila teemedannde sappo e jeetataɓere nden, pulaar-fulfulde no winndiree alkule aarabe. Haa hannde no fellitaa wonnde e leyɗe goɗɗe yeru Fuuta Jaloo maa Adamawa Fulɓe ko alkule aarabe ɓuri doolnoraade. Kono gila hitaande 1966 bensondiral Bamako ngal fewjanno ɗemngal ngal mbinndudi tuugiindi e abajada laten. Ndiin mbinndudi inndiraa abajada UNESCO maa alkule UNESCO. Alkule mayri ngoni:
a,b,mb,ɓ,c,d,nd,ɗ,e,f,g,ng,h,i,j,nj,k,l,m,n,ŋ,ñ(ny),o,p,q,r,s,t,u,w,x,y,ƴ,z
Sincugol ndiin mbinndudi ponndaandi haɗaali faa jooni Fulɓe ndonka fottude e alkule yogaaje, e fiide misal Haal-Pulaar’en senegal wo ñ mbinndirta alkulal ny. Fulɓe Mali e Gine nii mbinndirta ɗum: ɲ. Kadi lurre ina ngoodi to baŋŋe winndugol alkule denndaaɗe (renndaaɗe) yeru ŋg (hade ng), ɗum e wonnde ndin mbinndudi yamiranooka to bensondiral Bamako. Winndooɓe Gine woɓɓe mbinndan nb hade mb jamiraaɗo Bamako oo.
Adlam
ko Alkule ɗe heewɓe Fulɓe mbinndirta jooni e nder leyɗeele keewɗe e nder duunde Afrik lutti [Seneggal] e [Moritani]. Iɗi pentaa ko [Gine] hitaande 1989 iwde e Abdoulaay e Ibaraahiima Bari; caggal yiyugol heewɓe ina luuri e binndugol [Pulaar] ngol. Alkule ɗeen ko 28 alkulal wondude nayi goɗɗi denndinaaɗi hono n’g, n’j, n’b, n’d. iɗi tawee e leydeele hono Gine, Kameruun, Sudan, Caad, Niger, Nigeria…
“Pulaar/fulfulde ko ɗemngal maanaa, woni ɗemngal keeringal to bannge innude geɗe e rokkude ɗumʼen maanaa. Paygol maggal ina fawii he toɓɓe keewɗe, ko wayi no heewde alkule e mbaadi pirligol golle e firo kelmeendi…
Alkule : pulaar/fulfulde ɓuri heewde alkule e farayse e arab e enngele… (33 alkulal). Won alkule ɗe ɗemngal ngal jogii weeɓaani tawde he ɗemɗe goɗɗe, ko wayi no alkule ɗ, ƴ, ŋ…
Pirlitgol golle : pulaar fulfulde ina jogii lomto gollooɓe 7ɗo so en limtii heen lomto golloowo naattinoowo : enen, ko noon ne so en ƴeewii gollal jogorngal, to bannge sahaa, angal firlitiree he mbaadiiji keewɗi : maa o ar, omo ara, o arat, o aroyat, o aratno, o aratnoo…
Firo kelme : kelmeendi pulaar/fulfulde ina heerorii fayde mum, cañki pulaar fulfulde ina ɗelñira karallaagal timmungal e ñeeñal baydungal : ina holla en ɗuum mahdi helmere pulaar
Pelle inɗe : ɗemngal ngal ina jogii pelle inɗe hedde 20 tawi heen fedde kala ina jogii hattan kaawniiɗo ngam sifaade innde toɗɗii nde. En njuutnotaako ɗoon sabu ɗuum ɓooyii yimeede
Ceekirɗe : ɗoon ne kadi en njuutnotaako sabu jooni kala janngoowo ɗemngal ngal anndii wonde e nder helmere wootere eɗen mbaawi dañde ceekirɗe keewɗe haa helmere nde metta wowlude yeru : naftondiroyde, walla jiiɓoo wowlude jiiɓoo faamde, yeru : ɓamtinondiriroroyatno ; te
seekirde heen kala arda e maanaa mum.
Ngam añde woɗɗinoyde, sabu en mbaawaa te en kattanaani haalde fof, njahen he toɓɓere sakkitiinde he ndee ɗo lowre, ɗum woni maanaa ɓesɗo.
_ Kelme keewɗe ngam maanaa gooto: pulaar/fulfulde ina jogii hattan seɗde maanaa helmere yaltina firoyon mum tokoson ngonkon nder mum. Aɗa waawi yiyde kelme sappo walla ɓura tawi ko he maanaa gooto. Ngam newnude golle men ƴeften yeru he kelme ɓurɗe baɗtinde he nguurndam fulɓe:
a/ toɓo: jannja, ngatamaare, maamaare, wis_wis, yaral (jaral), juko, Demmba diŋaare, hokkitere, mbayritam, bowte…
b/ laawol: burdubujol(walla ballaŋaawol), mosol, jurol, lappol, bolol, celol, codol,perol, kallu(walla kallol…), mbedda(walla mbeddawol)…
c/ haɓɓude: fiɓde, jomde, ŋaaŋde,ŋeeŋde, raɗaade, wajde, humde, saande (saanaade), worsude, dokkaade…
d/ ndiyam: maayo, caanngol, weendu, fetere (feto), deedal, berjal, reebelde, njarka, sewnde, laddungol…
e/ leydi: ceenal(seeno),mbaalwaaldi, jehjegol, hollalde, jakre, waka jiiju, jaaka maka, wallere, haraawo(karawal, taccoonde), karhaaƴol(woojeere, tiŋaale)… Eɗen mbaawi teskaade ɗo kelmeendi mbaawndi wallitde gannde kese; eɗen teskina wonde Tafsiiru JIGGO (yoo GENO yurmo ɗum), gooto he sanɗaaji Misira won ko waɗnoo heen ko faati he ganndal ndema
Eɗen mbaawi raɓɓiɗinaade ɗo, tawi kadi eɗen nganndi en memaani fannuuji goɗɗi bayɗi no inɗe kuɗi e leɗɗe, sifaaji jawdi, poñndi (he ɗemngal waañooɓe e awooɓe) e nehaandi (he ɗemngal aynooɓe), keneeli, koode, ekn…
Eɗen mbaawi wiyde ɗo waɗde pulaar/fulfulde ko ɗemngal maanaa, ŋarɗungal. Maa a taw ko ɗuum addani won heen (Bookar Tijjaani Njaay) wiyde ko GENO tellini ngal he ŋarɗeende maggal, wiyi yimɓe maggal “ko MIIN tagani on ngal mbele oɗon ngona ɓe AM”. Eɗen mbaawi wiyde kadi ko ngal ɗemngal ɓooyngal , Bookar Tijjaani hollitii wonde Fulɓe koɗdiino he israa’iilanaaɓe, o hollitii haatumeere kelme teemedere he hebroore walla ɓura, tawi kañje kala eɗe nanndi he kelme pulaar/fulfulde to wowlaango e to maanaa (en njiɗaani addude ɗo laaɓndal to Fulɓe ngummii, holi mo ɓe njiidi).
Kono kadi eɗen poti ustude bakkooji ha ngannden so ɗemngal men ngal ina jogii hattan wuurde haa yeeso e daɗde e gaatuleeje aduna keso o. mbele ɗemngal men ngal ina jogii hannde nduun fittaandu haa waawa ɓamtaade no ɗemɗe koɗdiiɗe ɗe ni. Sabu wonde ɗemngal men ngal limtaaka e ɗemɗe daɗooje ɗo e 2036 ina miijtinii hay so en kulaani.
Kañum ni, wondi ko, hay sinno ɗemngal men ngal wonii ɗemngal maanaa, ko gila hanki, he nder nguurndam mawɓe men keeriɗam. Ko mawɓe men ngollii haa ngal wayi noon. Kono enen hannde en poti laaɓndaade ko mbaɗ-ɗen e ko pot-ɗen waɗde sabu eɗen keewi caɗeele:
Caɗeele wosteede : duɗe tuubakooɓe e kesamhesamaagu e jaajngol gure waɗii haa ko ɓuri heewde he men nattii haalde ɗemngal ngal no fotiri (ɗooftaade doosɗe maggal) walla nattii haalde ngal
En ngustiima he faarnoraade ɗemngal ngal: nattii no waynoo he diŋire…
Ŋakkere paamondiral: he miijo am, ceerundal kinɗe e ngaddinaaji fotnoo ko alɗinde goodal men; kono so waɗii duuñondiral e deentondiral tan jibinta ko tanaaji ɗi njiɗaaka tawi ittaani.
Caɗeele firo: so pulaar/fulfulde wonii ɗemngal maanaa ne ina jogii caɗeele firde yoga e kelme kese yeru helmere “sens” e farayse firdee maanaa (iwdi arab), waɗde mbiyen pulaar/fulfulde ko ɗemngal maanaa ngal firataa maanaa. Yimɓe ɓe fof kawraani he no pirdaten kelme kese ɗe: so en pirat ɗe tan he ɗemɗe goɗɗe hay so wonaa pulaar walla so en pentanat ɗum helmere fulɗinaande hay so faamaamuya mum in noddi tiinnaare mawnde.
Fulfulde
Fulfulde Dictionaire Fulfulde
Pulaar
kuɗol Abdullaay jallo to Ari founda.
E yeewtere Amadou mouctara thiam. (Radio fulɓe)


text:
Lewru settaambar 2017, weeyo finnii. Jofnde talaata 5 settaambar diiwaan Mboon waaldii e kulol, findii e sunu. Asamaan finnii finnere hulɓiniinde. Hay gooto anndaa ko woni, sibu ko henndu bonndu, toɓo, majje, digaali jokkondirɗi. Sennguuje mbeɗii, ɓale caami, murotooɗe ɗuggitii, ciluɗe tolii, cuuɗi kunnditii, potooji kuuraa tokkitii… Maayɓe 9, e ko ina ɓura 30 gaañiiɗo. Ndee ƴiiwoonde, maa nduu mobbooru walla wuubiliiru, yahii haa diiwaan Kiifa Muritani, haa Ndar Senegaal, liɓori heen nanndolla koloñaal Federba.
E oon sahaa gooto e caggal mum, guubiliiji bonɗi, uragaaji IRMA, e JOSE e HARVEY e MARIA ina mbooma leydi Amerik e duuɗe Saint-Martin e Saint-Barthélémy, e Kubaa, Dominique, Guadeloupe ekn…
Hitaande kala fotde 80 wuubiliiru ŋoriiru (cyclone tropical) ina jibinee e leydi men hee dow diƴƴe gonɗe e nokkuuji gonɗi hakkunde ŋori leydi.
Hol ko firti wuubiluuru ?
Hitaande kala, waylowaylooji weeyo keewɗi, bonɗi, ina kewa e nokkuuji gonɗi hakkunde ŋori leydi men ndii, waylowaylooji ganndiraaɗi « guubiliiji ». Ɗee dille weeyo njirlortoo ko no njamkon montoor nii (nano feewde ñaamo) so tawii ko e peccol worgo ngoni. So tawii noon ko e peccol rewo (peccol ngon-ɗen ngol) ɗe njirlortoo ko bannge luutndiiɗo njamkon montoor (ñaamo feewde nano).
Ñoƴƴere (tiɗɗo, dummbo) weeyo ina famɗi ɗo hakkunde yiriinde ndee. Njaajeendi dille ɗee ina wona 500 haa 1 000 kiloomeeteer (tuggi Nuwaasoot haa Neema). Wuddu (hakkunde) dille ɗee, ɗo wiyetee “yitere wuubiliiru nduu” ina yiyoo e nate ɗe satelitaaji ƴetti. Njaajeendi yitere ndee heewi wonde ko hedde kiloomeeteruuji 30 haa 60 (heen sahaaji ina yettoo 150 km); ko nokku deeƴɗo (alaa toɓo, kenal leefkal).
Woni e nokku taariiɗo yitere ndee ko duule mawɗe (kaaƴe) ɗe tooweeki mum waawi yettaade 12 haa 15 km. Ngalɗoo ‘’ɓalal’’ duule alaa ko ɓuri ɗum heewde bonannde : njaaweeki keneeli mayre ina mbaawi yettaade 300 km/w, tee toɓooji mum ko ɗuufeeji (yeru, en nder waktuuji 24 toɓo (ñalawma) to duunde Réunion caggal nde wuubiliiru rewi ɗoon, toɓii ko ina wona meeteruuji 2 ndiyam).*
- *Tesko : 100 mm toɓo e nokkuuji men, heewi wonde ko ngatamaaje mawɗe, tuɗnooje beeli, kelooje kuɓeeje, waɗa waameeji degginooji jawdi e kullon ekn… Ndaa 2m= 2 000 mm. Ɗum noon ina sowoo ngatamaaje kaal-ɗen ɗee laabi 20 !
Guubiliiji ina pinnina diƴƴe, pinne bonɗe :
– Henndu nduu ina ummina bempeƴƴe, ɗe nganndu-ɗaa kam en ɓuri henndu wuubiluuru nduu yaawde, sibu aɗe mbaawi daɗde ndu fotde 1 000 km (bempeƴƴe ɗee ina njahra e Nuwaasoot, tawa henndu jibinndu ɗum en nduu, yahrata ko Neema).
– Ƴero geec diwtungo aadaa, anndiraango “ƴero wuubiluuru” : kam woni huunde ɓurnde hulɓinaade e bonde ardoore e wuubiluuru.
So njaaweeki henndu yirlotoondu nduu e sawndooji nehaande ndee (yitere ndee) ina hulɓinii, dirto (déplacement) wuubiluuru nduu ko hedde 30 haa 30 km/h (ina leeli).
Sarɗiiji ummagol guubiliiji
Ngam wuubiliiru waawa ummaade alaa e sago ndiyam geec ɗam wula e nder 60 meeteer keedɗe dow ɗee, mbele ndiyam ina waawa wiimtaade no moƴƴi ummaade les faade dow. Ngool eggugol ndiyam faade dow yettotoo kaaɗtudi mum ko e joofirɗe ceeɗu, nde nguleeki ndiyam geec keedɗam dow ɗam yettotoo 28 haa 29°C. Kii nguleeki ko alaa e sago ngam jibingol e ƴellitagol huunde ndee. Nii woni, guubiliiji keewaani jibineede e geec Atalantik worgo walla e Pasifik fuɗnaange worgo, ɗo diƴƴe ɗee ɓuuɓi. Ko oo sabaabu kadi addanta doole guubiliiji ustaade (leefɗitde) so njettiima njoorndi, sibu ɗoon, ɗi nattat heɓde ndiyam ngulɗam (ndiyam wiimtotaako e leydi njoorndi).
Guubiliiji keewi wuttude ko hakkunde suwee e oktoobar to duuɗe Antiiy, e noowammbar haa abriil to feccere leydi bannge worgo (Mayot, Nuwel Kaledoni, Polinesi Farayseejo, La Reuñon, Wallis e Futuna).
Eddaaji walla pelle guubiliiji ko tati :
- So njaaweeki henndu nduu jaasii 63km/w, wiyee dumbitorde ŋoriire ;
- Hakkunde 63 e 117km/w, wiyee wuubiliiru ŋoriiru ;
- So ɓurii 117km/w wiyee wuubiliiru.
Wuubiliiru walla Uragaa, walla tifoŋ ?
Guubiliiji ina njogii inɗe keewɗe e fawaade e deedal guubiliiwal ɗo ɗi nguttata ɗoo. Nii woni, helmere Wuubiliiru (walla wuubiliiru ŋoriiru) herorii ɗum tan ko geec iñnjeejo e pasifiijo worgo. So tawii ko to Atlantik rewo walla to Pasifik rewo guubiliiji ɗii mbiyetee ko Uragaa (Ouragan); so tawii noon ko to Pasifik hirnaange rewo wiyee Tifoŋ (typhon).
Pelle guubiliiji
Ngam seerndude guubiliiji fawaade e doole mum en, annduɓe meteyoo ina kuutoroo daawirɗe keewɗe.
E yeru, daawirgal biyeteengal Saffir-Simpson waɗanaa ko uragaaji. Ɗi peccaa ko e pelle 5, fawaade e doole keneeli jahdooji heen e tolno bonannde mum waawi yettaade.
Daawirgal Saffir-Simpson
Fedde Kaaɗtudi doole keneeli
- 118 haa 153 km/w
- 154 haa 177 km/w
- 178 haa 209 km/w
- 210 haa 249 km/w
- So ɓurii 249 km/w
(Pelle guubiliiji ɓuji)
Deede guubiliiiji goɗɗi ɗii ina kuutoroo peccitagol pelle goɗngol.
Ndeenka guubiliiji
Fedde adunaare meteyoo (Organisation météorologique mondiale (OMM)) jokkondirta ndeenka kaa nder aduna hee. Fedde ndee toɗɗiima e kala heen deedal geec, Duɗal meteyoo diiwaniiwal karalleewal to bannge tijjo guubiliiji : Miami (wonande Atalantik rewo e Pasifik fuɗnaange-rewo); Tokiyoo (wonande Pasifik hirnaange-rewo); Honolulu (Pasifik hekkundeejo); New Delhi (wonande sorfundu Benngaal e geec Omaan); Nadi (wonande duuɗe Fidji, Pasifik hirnaange-worgo) ; Nokku Météo-France mo Saint Denis de La Réunion (wonande hirnaange-worgo geec iñnjeejo).
Nokkuuji jeegom dewrewi, nokkuuji jeertingol guubiliiji ŋoriiji ina ngoodi ngam timminde ndeenka geecuuji ŋoriiji sawndo Ostarali, e nder nokkuuji kaldinaaɗi ɗo ɓiri ɓallaade.
Kala heen Duɗal meteyoo diiwaniiwal karalleewal ina reena, e nder deedal halfinaa ngal, denndaangal dumbitorɗe ŋoriije, gila ɗo puɗɗotoo ɗoo haa ɗo caayata ɗoo. So wuubiliiru teskaama tan, Duɗal meteyoo diiwaniiwal karalleewal ngal, ina yaltina waktuuji jeegom kala, ɗerewol feewde e denndaangal sarwisaaji meteyoo oon diiwaan. Ngoon tijjo ina yahdinaa e peeje paddorɗe kam e pinndinirɗe yimɓe ko faati e tanaaji tijjaaɗi, e hol darnde fotnde dareede ngam ustude batte e bonanndeeji wuubiliiru nduu.
Tijjo guubiliiji
Tijjo guubiliiji ko yiytude guubiliiji gila ɗo puɗɗotoo ɗoo, caggal ɗuum eyɓina bolol majji, doole majji, kam e batte majji ɓurɗe teeŋtude. E ngo huutoroo denndaangal kabaruuji meteyoo goodaaɗi : ƴeewndagol to les (leydi) e dow (weeyo) ummoriingol e diwooje daddooje guubiliiji, nate radaaruuji e satelitaaji (njowitiikon). Natol sateliteewol ƴellitii no feewi tijjo guubiliiji tee sukkii ŋakkere ƴeewgol nokkuuji geecuuji.
Hannde, ƴeewgol guubiliiji ɓuri newaade, tee yimɓe ɓuri waawde ɓetde njaajeendi majji e cañuki majji. Kala heen Duɗal meteyoo ina jogii kettol keeringol tijjorgol bolol e doole guubiliiji ngam ñemtinde ƴellitagol majji. Tijjo hannde ngoo waawaa ɓurde waktuuji 24. So ɓurtii ɗoon, nattii ɓallaade goonga, wontii teeɗanɗe.
Bookara Aamadu Bah
Ƴoogirde : http://www.meteofrance.fr
Kelmeendi
- wuubiliiru : cyclone
- wuubiliiru ŋoriiru : cyclone tropical
- dumborde : anticyclone
- dumbitorde : dépression
- dumbitorde ŋoriire:dépression tropicale
- wempeƴƴo : houle
- ñoƴƴere : pression
- tijjo : prévision
- deedal : zone
- daawirgal : échelle
- Natol : imagerie
- kettol : modèle
- ñemtinde : simuler
- teeɗannde : tendance
- Fedde adunaare meteyoo : L’Organisation météorologique mondiale (OMM)


text:
5
Haala waaju yaade to mawɓe
1 Miɗo waajoo mawɓe wonduɓe e mooɗon ɓeen ɗum ɗo, sabo miin du mi mawɗo, mi seedakeno torraaji Iisaa Almasiihu, mi tawdete e teddeengal ɓanginoyteengal ngaal du.
2 Nduron coggal ngal Laamɗo halfini on ngaal. Kaybon ngal. Taa ndurdon ngal tilay, ammaa ndurdon ngal yardaamuye no Laamɗo yiɗiri ni. Taa ndurdon ngal faa keɓon kaalisi tan, ndurdon ngal e semmbe ɓerɗe mon.
3 Taa ndoolɗee coggal ngal Laamɗo halfini on ngaal, ammaa ngaɗon alhaali lobbo e maggal faa ngal jokka.
4 Ndeen si Duroowo mawɗo oon ɓangowii, on keɓan kufune teddeengal mo bonataa abada.
5 Hono noon onon jokolɓe, njaɓee yamiroore mawɓe. On fuu, ngondon e leeƴinkinaare hakkunde mooɗon, sabo Binndi ɗiin mbi'ii:
«Laamɗo na salanoo mawninkiniiɓe,
de na hokka leeƴinkiniiɓe moƴƴere.»
6 Ndelle, leeƴinkinanee Laamɗo jom semmbe oon, faa toowna on si wakkati cuɓaaɗo oon yottake.
7 Paɗɗee kaɓɓu-ko'uuji mooɗon ɗiin fuu yeeso Laamɗo, sabo imo hakkilani on.
8 Ndeentee, kakkilon! Sabo ganyo mooɗon Ibiliisa ina waɗa yaha-warta hono no laddeeru yolbundu ni, ina filoo mo nyaama.
9 Kabdon e mayru, tinnoɗon e goonɗinal mooɗon, sabo oɗon anndi sakiraaɓe mooɗon sankitiiɓe e adunaaru ndu ɓeen, kam'en du ina ngondi e torraaji ɗiin.
10 Nde torraɗon faa ɓooyti seeɗa fu, Laamɗo jom hinney fuu, nodduɗo en faa ngonden e teddeengal muuɗum duumiingal ley kawtal Iisaa Almasiihu, kam hiɓɓinta on. Kam darnata on, sellina ɓerɗe mon, tabintina on.
11 Wo baawɗe ngoodan mo faa abada! Aamiina.
Baynundural
12 Silas mo tiigoriimi wo sakiike koolniiɗo walli kam winndande on ɓataaki ndaɓɓi ki, faa mi sellina ɓerɗe mon, mi hokka on tannyoral: kabaaru mo mbinndumi oon wo hinney Laamɗo goongaajo. Keddodee e majjum!
13 Kawrital goonɗinɓe gonngal Baabiila, ngal Laamɗo suɓii no suɓorii on ni, ingal jowta on. Marku ɓiyam oon du ina jowta on.
14 Njowtunduron jowtaali gonduɗi e njinngu.
Jam wondu e mooɗon, onon hawtuɓe e Iisaa Almasiihu ɓeen fuu.


text:
Kuraaje ngam laaɓeede ko annabi Yuunus addi caɗeele laana kaa
Ngam ɓe njenanee ko annabi Yuunus wiyi koo fof ko goonga, ɓe mbaɗti ko winndude e kaayitaaji walla e mbaramlefi e oon yonta, ɓe mbeddoo ɗum e nder maayo, ɓe mbiya : “kala mo baramlefol walla kaayit mum yoolii, ko kañum woni coklaaɗo oo”. Ɗum firti ko laana kaa so ronkaama yo ka yah, maa ɓe nganndu wonde jolɓe e laana kaa, won heen bakkodinɗo. So ɓe nganndii oon, ko ɓe werlotooɓe ɗum e ndiyam, ɓe ceerta e bone mum, so geno haajii. Ndeen ɓe puɗɗiima kuraaje ɗee tan, annabi Yuunus ummii darii, o ƴetti tagga makko o fiili ɗum e ɓalndu makko, o dadii haa tiiɗi, o ardii, o yaaɓani bannge e laana kaa omo wondi e heppere mawnde ngam yiɗde weddaade hoore makko e nder ndiyam ɗam. O yiyi bempeƴƴe maayo ngoo ina pinni no feewi, hankadi, kanko annabi Yuunus, o heddii e nder nguumu ngaama e fiyaako makko oo, haa geno neli maleyka kalfinaaɗo geɗe guurooje e maayo, yo duñ liingu nanngam, o anndina ɗum, Miin geno, mi waɗii reedu mum nduu yo won kasoo Yuunus ɓiy Mataa. Maleyka o yahi to liingu nguu, nde o yettii, o wiyi “ummo yah, ko yaaccii to Yuunus keɓto-ɗaa ɗum ko adii nde yanata e ndiyam ɗam. Ndeen liingu nguu nanii ɗuum tan, ngu seeki ndiyam, ngu yaaɓani Yuunus haa ngu ɓadii laana kaa tan, hawri Yuunus kañum ne werliima hoore mum e nder ndiyam, liingu nguu maɓɓi mo, moɗi mo.
Hono Kaaba El-ahbaari wiyi “laatiima Annabi Yuunus wonnoo ko sara bannge laana kaa, nde Yuunus heñii ngam yiɗde werlaade hoore mum e nder ndiyam, liingu nguu ne heñii ngam yiɗde moɗde mo, ndeen liingu nguu moɗii mo, o mo woni e nder niɓɓere reedu mum, geno tedduɗo Oo wiyi liingu nguu, ‘’aan liingu, mi waɗiraani Yuunus e nder reedu maa nduu haa wonan maa nguura, mbaɗir-moo-mi toon ko ngam haa ɗum wonana mo kasoo. Mbiɗo anndin maa kadi, hoto hay huunde ŋaacu nguru ɓalndu makko”. Nguun ɗoon liingu tinaani tan haa liingu ngoɗngu hirɓii ɗum, moɗi ɗum, refit heen, Yuunus ummii darii e koyɗe mum nder reedu liingu nguu, o wiyi “eehey maa Deweteeɗo, a waɗii kam cokaaɗo maa, a waɗii kam e nokku mo nganndu-ɗaa hay gooto meeɗaani sujjude heen, wonaa maleykaaji ɓadtiiɗi ma ɗii, wonaa annabaaɓe nelaaɓe ɓee”. Ndeen o wiyii nii, o waɗtindi ko sujjude e nder fulkuru liingu nguu.” Hono Kaaba Ell-ahbaari wiyi “Nde Annabi Yuunus woni nder reedu liingu nguu ndee, ɗum ɓeydi ko ɗaatnude nguru liingu nguu, haa ɗum haawi denndaangal kullon nguurkon nder ndiyam, e ɗum yooɗi hay Maleykaaji kalfinaaɗi ndiyam e ko wuuri e nder ndiyam, mbaɗti ko arde e liingu nguu Alla e kaawise, haa ɗi mbaɗti nande dille Annabi Yuunus to nder reedu liingu nguu, ɗi naamndii joom majji, ɗi mbiyi “aan joomi amen, ɗee dille ɗe min nanata nder reedu nguuɗoo liingu ko ngoni ?” Geno joom baawɗe Oo lonngini liɗɗi ɗii, o wiyi “ɗee dille ɗe nanaton dee ko maccuɗo am gooto ina wiyee Yuunus woofnoo mi, cok-mi ɗum e nder reedu liingu ngu njiyaton ngu”. Ndeen geno wiyii nii Maleykaaji ɗii tan, kañji fof ɗi cujjani geno toowɗo oo, e konngol geno toowɗo oo, “sinno wonaano kanko o laatinooma omo jeyaa e jaaratnooɓe geno, maa o ñiiɓatno e reedu maggu haa ummital”. Simoore Saafaati, kaawise: 143-144, e konngol geno kadi wiyi : “o noddi e nder niɓɓe deweteeɗo alaa so wonaa aan, miin mbiɗo laatii ko mi tooñɗo, min njaabii wonande mo, min ndaɗndi mo ummaade e niɓɓe, ko hono nii min ndaɗndirta goongɗinɓe”. Simmore Annabaaɓe, kaawise: 87—88. Eɗen pira, o noddi e nder niɓɓe, holi nodduɗo ? Noddi ko Annabi Yuunus e nder niɓɓere ndiyam, niɓɓere nder reedu liingu. Nguun liingu moɗnoongu Annabi Yuunus wiyetee ko Nuun, caggal ɗuum yimɓe mbaɗti noddirde Annabi Yuunus Jom Nuun.
Kaaba El-abaari wiyi : “caggal nde Annabi Yuunus noddi joom mum ndee, omo woni nder reedu liingu, o yaafnii joom makko, Geno jom baawɗe oo yamiri liingu nguu yo tuutoy Yuunus to ngu ƴettunoo ɗum too, e oon waktu nde ngu ƴettunoo mo ndee. Liingu nguu fokkiti fayi to ngu ƴettunoo Annabi Yuunus too. Ndeen ngu ɓadiima nokku oo, Jibiriil, (MJK) ari haa yettii hunuko liingu nguu, wiyi “yo jam e kisal ngon e maa aan Yuunus, ko joomiraaɗo tedduɗo ina janngin maa ndeeɗoo helmere kisal, aan liingu yaltin Yuunus e dow sakkitoore geno.” Ko ndeen liingu nguu looƴii Yuunus yaltini ɗum no cofel yaltirta e ɓoccoonde nii, o ari ko o ɓolo, hay huunde alaa ko gaañii e makko.
Hono Saabi e Mujaahid mbiyi : “Annabi Yuunus ñiiɓi e nder reedu liingu nguu ko balɗe capanɗe nay. Hono kaaba El-ahbaari wiyi : “nde Yuunus yalti maayo nde geno hokki ɗum, o arii ko o kolɗo, Geno fuɗni sara makko lekki, ki mawni law, ki ɓesni law ɓesnooje ɗe njiydaa ciirol, ko heen o ñaamata. Geno toowɗo oo kadi hokki mo lella keewba kosam, ko e mabba o muynata subaka kala haa o haara”. Kaaba El-ahbaari wiyi : “waɗii dumunna gooto Yuunus ina jooɗinoo tan, haa o ɗaanii les lekki kii. Nde o fini o lemii baŋ-yoo-baŋ o yiyaani lekki kii, o yiyaani lella baa, sewnde ina wonnoo ɗoon ko heen o yaratnoo, o yiyaani sewnde ndee. Ɗum nanngi mo kaawise, o fuɗɗii sunaade. O ummii o darii, o sooynii, hay huunde o yiyaani, haa geno lonngini mo wiyi mo : “aan Yuunus hoto suno, ummo yah to koreeji Neenowi, kamɓe fof jooni ɓe ngoongɗinii kam ; fay to maɓɓe, ko ɗum woni ɓural. So tawii a ruttiima toon, njamiraa ko moƴƴi kaɗaa ko boni.” Ko ɗoo Annabi Yuunus dañi hoolaare mawnde, o ummii o fayi to Ninonawaa omo yahatnoo tan, haa o hawri e gaynaako ina jogii ndammiri, o wiyi ɗum: “aɗa jogii kosam ko ina yaree ?” Gaynaako wiyi : “wallaahi”. O wiyi : “tiiɗno wallu am heen.” gaynaako oo wiyi mo, “sago ko sago maa”. Gaynaako ɓirani mo kosam addani mo, o yari haa reedu makko heewi, o jooɗii sara gaynaako omo yeewta. Yuunus wiyi mo “gaynaako, aan kam to ummi-ɗaa ?” Gaynaako wiyi : “ummii-mi ko to Neenawaa”. O wiyi : “hol fiyaaku maɓɓe jooni ?” O wiyi e ɓeen ɗoon eɓe ndewa geno, eɓe njamira ko moƴƴi eɓe kaɗa ko boni. Annabi Yuunus weltii heen sanne, wiyi mo : “aɗa yiɗi dañde toon to koɗ-ɗaa ?” Gaynaako wiyi : “eey”. O wiyi “yah to maɓɓe mbeltinaa ɓe hono Annabi maɓɓe Yuunus ɓiy Mataa ina wuuri, nani nokku nanngam.” Gaynaako o wiyi : “so mi wiyii ɓe noon, ɓe pennat am.” Annabi Yuunus wiyi mo : “ƴettu baaɗoo mbeewa e beyi maa ɗii. So a yahii, maa ba seedtono mi wonde ko kaal-ɗaa koo, ko goonga.” Gaynaako waɗi gid, haftii darii, yaaɓani to Niinawa. O yettii wuro ngoo, o fayi to laamɗo too, omo ɗowi mbeewa baa. O ari haa o yettii galle laamɗo leydi ndii, o wiyi reenooɓe ngenndi ɓee omo yiɗi yiyde laamɗo oo ko yaaccii. ɓe mbiyi mo, yo o fad seeɗa. Ɓe kaalani laamɗo oo “won garɗo ɗoo ina ɗowi mbeewa ina yiɗi yiyde ma ko yaaccii”. O yamiri yo ɓe naatnu mo, ɓe naatni mo. O wiyi laamɗo oo, “ko weltaare tan. laamɗo oo wiyi mo: “ko ndeen weltaare woni ?” O Wiyi ɗum “mbiɗo yiɗi anndin ma Annabi Yuunus ɓiy Mataa ina wuuri, ina selli, ina e jam. O woni ko nokku nanngam.” Laamɗo oo waɗi wulaango yo yimɓe ɓee fof ngar, won garɗo ɗoo ina addi fenaande mawnde. Nde wonata hojom, tawi bannge e leydi ndii fof ngarii e maɓɓe, ɓe ngoni e wiyde “oo ko penoowo”. Gaynaako wiyi laamɗo oo : “wiy yimɓe ɓee yo ndeƴƴu, miin mbiɗo jogii seede am”. Laamɗo wiyi mo : “hol seede maa ?” O wiyi “seede am ko baaɗoo mbeewa.” Laamɗo wiyi yimɓe ɓee yo ndeƴƴu, kamɓe fof ɓe ndeƴƴi. Laamɗo oo naamndii mbeewa baa hol ko anndi e ko gaynaako oo haali koo ? Geno haalni mbeewa e kattanɗe mum, wiyi ɓe “ooɗoo gaynaako ko haali koo ina selli, Annabi Yuunus ina wuuri ina e jam, haadi mi ɓiraama, o yarii kosam am. Omona nokku nanngam.” Ndeen mbeewa deƴƴii tan, leydi fof naji najoore mawnde. Ɗoon e ɗoon kamɓe fof ɓe mbaɗi gir, ɓe pokkiti, ɓe payi to Annabi Yuunus. Nde ɓe njettii toon ɓe tawi omo juula, ɓe ndarii haa o silmini, ɓe taarii mo. Heewɓe e maɓɓe ngoni e ƴettude juuɗe mum en, ina mema mo, ina mooma e jeese mum en, caggal ɗuum laamɗo wiyi yo o ummo ɓe njaha to leydi Niinawa, Annabi Yuunus ummii yahdi e maɓɓe, ɓe ngari haa ɓe njettii, Annabi Yuunus ndaari baŋ-yoo-baŋ, o anndii hankadi kamɓe fof ɓe ngoongɗinii Geno ko gooto, Yuunus ko nelaaɗo geno. O jokki ko o waajotonoo ɓe ngam timminde nelal makko e hesɗitinde jebbilaare maɓɓe, o darii omo seerndana ɓe ko dagii e ko harmi.
Ko ɗum waɗi yimɓe ina poti anndude neɗɗo ina waawi jebbilaadee diine tawa waawaa seerndude ko dagii e ko harmi. So tawii neɗɗo baawɗo wonde fof, jebbiliima e diine baawɗo wonde fof o anndaa ko diina o haɗi e ko dagni, ndeen ɗoon njebbilaare hay huunde alaa ko firti.
Caggal ɗumɗoon won ɗo Annabi Yuunus jooɗinoo tan, haa gorko baañoowo gooto ari e makko wiyi mo : “eehey maa Annabi, Miin dee waɗii ñalngu ngootu mbiɗo wertunoo saakitam tan, haa nanngu-mi heen cukalel gorel moƴƴungel ŋari”. Annabi Yuunus wiyi mo : “oon ko ɓiy am, tiiɗno addanan mo”. Oon gawoowo dogi yahi addani mo. Kanko Annabi, o tinaani omo jooɗii laawol ɗiɗmol haa gorko gorko goɗɗo ari e makko wiyi mo : “ee annabi, miin ne dee mi yiyii ko haawnii seeɗa, ngam meeɗii mbiɗo yaha e jeereende tan, haa njiy-mi boy gooto ina dow keeci mum cukalel tokosel. Ɗum haawi mi sanne, etee ko cukalel jooɗngel no feewi”. Annabi Yuunus wiyi “ngeel ko ɓiyam, tiiɗno wallam heen, ngaddaa mo ɗoo”. Oon ne kadi addi ngelɗoon cukalel. Gorko tataɓo kadi ari e makko wiyi mo : “mi yahii mbiɗo ƴeewoya laana am to ŋoral maayo Dijla, ngar-mi tan haa njiy-mi debbo gooto ina jooɗii dow ŋoral, kolɗo, o wiyi mi ko o joolinooɗo, kono geno wallii mo haa o ƴeeŋi, ni woni ƴettu-moo-mi naw-moo-mi to galle am, mbaɗtu-mi e makko comci.” Annabi Yuunus wiyi : “jettooɗe ngoodanii geno, oon ne kadi ko jom suudu am.” O addanaa jom suudu makko. Ko nii Annabi Yuunus (JKM) yiytiri ɓesngu mum kala majjunoongu, renndini ɗum en ɗo gootel. Caggal ɗuum, Annabi Yuunus jooɗtii ɗo Niinawa ɗoo ko dumunna juutɗo ina waajoo ina yamira ko moƴƴi ina haɗa ko boni. Caggal ɗuum, ɓe ummitii ɗoon ɓe payi to nokku ina wiyee Kuufa, ko ɗoon ɓe ngoni haa o maayi ɗoon, o ubbaa ɗoon, e wiyde maɓɓe. Wiyaama kadi o ubbaa ko e sara wuro ina wiyee Saydaa, sara maayo haaɗngo, ɓe mahi ɗo yanaande makko ɗoo jamaa ina juuree gila ndeen haa jooni. Ko Geno noon anndi. Ko ɗoo daartol Annabi Yuunus haaɗi e jubbannde.
Jibril Muusaa joob
Tel : 00222 46 56 51 10 / 22 23 13 19
WhatsApp: 00222 34 46 64 47


text:
Fiyannde Aali ko hare waɗnoonde ñalnde 15 mars 1908 hakkunde Aali Yero Joop e almudɓe mum bannge, e konu koloñaal Farayse e wallidiiɓe mum bannge goɗɗo oo, yeeso ɗo birooji Perfee Daŋana ngoni hannde ɗoo. Nguu kewu ina lolliri Xare Aali (e Wolof) walla Fiyannde Aali Yero e Pulaar.
Ina gasa tawa heewɓe meeɗaa nande innde oo ceernaajo. Kono o jeyaa ko e dartinooɓe koloñaal, hakke baawɗe mum en.
Kanko Aali Yero Joop, o jibinaa ko e hitaande 1884 to Fanay, o janngi Quraana ko e Ceerno mawɗo ina wiyee Alfaa Muusaa Sih, ɗoon e nokku hee. O mawni ko e nder diine ; ɗuum yanti e ngañgu makko kala njiimaandi njananndi, haa teeŋti noon e njiimaandi Farayse, njiyranoondi no kaɗoori yimɓe wellitaade, no musiiba wonande diine Lislaam nii. E miijo fuutankooɓe, Lislaam ina foti huutoreede ngam salaade njimmandi njananndi e/walla haɓtaade laamuuji tuugiiɗi e fenaande, gaadoraaɗi walla tumarankooji kala.
Ko e kitaale 1905 ciiimti laamu koloñaal puɗɗii feeñninde e binndi mum en wonde Ceerno biyeteeɗo Aali Yero Joop fuɗɗiima noddudde, e nder waajuyaaji mum, fuutankooɓe yo kaɓ, ndiiwa heeferɓe faraysenaaɓe. Yeru, ɓataake mo kumaandaŋ serkal Daŋana ina wiyee Dilisse winndunoo Lietnaa Guwerneer Senegaal teeŋtinii ɗeen golle hirjino murtugol ɗe Aali Yero waɗata, sibu ina wiyee heen : « dartagol ɓuuɓngol ɓee waaliwuro en, so yantii e ɓurteende diine suka nelaaɗo biyeteeɗo Aali Yero Joop oo, ɗuum ina waawi yuumtude e dartagol ŋarñet …».
Ngam dartinde ɗee golle, Dolisse neli, ñalnde 7 feebariyee 1906, taƴel konu e gardagol Sammba Yommba Gile Mbooc yo yah jagga Aali Yero Joop. Dolisse ina salinoo kala maslahaa wonande oo ceerno, sabu mum hulde hoto ɗum naatnude e hakkillaaji heddiiɓe ɓee wonde laamu koloñaal nguu ko laamu leefngu. Kadi omo huli hoto yimɓe ɓee cikkude so o woppaama ko sabu kaawisaaji Alla, sibu, nde Aali Yero nanngetee ndee, heɓii wiyde wonde maa « dame kasoo oo uddit koye mum en, e baawɗe Alla » ; e oon sahaa maa o artu rimɗinde leydi ndii, o itta njiimaandi heeferɓe faraysenaaɓe e dow juulɓe. Ko ɗuum addani Guwerneer oo wagginde lietnaa guwerneer Senegaal oo, nde woɗɗinta Ceerno oo leydi mum Dimat.
Ñalnde 16 mars 1996, Aali Yero Joop fawaa kuugal « goɗɗitingol e pawgol yitere », nder nokku seereraaɓe sara Tiwaawoon. O ɓoccitii ɗoon ñalnde 16 abriil. Nde almuɓɓe makko nani ɗuum, ɓe ɓeydii goongɗinde mo, sibu ko o haalnoo ñalnde o nanngetee ndee, laatiima no o wiyrunoo nii, e baawɗe Alla. Kono o majjiraano laamu Farayse, sibu ina rewindii yah-ngartaa makko. Finnde mum ko ñalnde 8 sulyee 1908, jooɗaniiɗo tuubakooɓe to nokku Suwet el Maa, winndii kumaandaŋ serkal Tararsa, wonde Aali Yero Joop arii ɗoon e lewru mee 1906 ngam juuraade Seek Ahmadu Bammba Mbakke, gonnooɗo kañum ne e ndeenka e nder oon nokku. O waɗi ɗoon ñalawma kuurɗo hade makko ruttaade Podoor, caggal ɗuum o fayi Kayhayɗi, caggal nde o waɗi fotde balɗe 3 haa 4 ɗo Fanay rewo ɗoo.
Ko maa 10 mars 1908 nde Aali Yero arti e wuro mum Fanay. Ko ndeen mawɗo wuro Fanay Jeeri, hono Mammadu Saydu Kan, haaltanoyi mawɗo serkal Daŋana, hono Chesse wonde « biyeteeɗo Aali Yero, dognooɗo kasoo, yiyaama ɗoon e nder wuro Fanay ngoo… ». Chesse ne humpiti mawɓe mum wonde « ɗo Fanay ɗoo (bannge Senegaal), 108 galle nder galleeji 117 wuro ngoo, ndeftiima piddinoowo oo… »
Ñalnde 13 mars, o nuli Elimaan Fanay kam e persidaa tirbinaal Dimat yo njettin wuro ngoo kam e Aali Yero Joop nulal, yo ngartu ko yaaccii galleeji mum en, nder newuya. Aali Yero Joop seeki ɓataake oo yeeso dental pinnungal, o totti nelanooɓe ɓee kural e conndi ina soomaa e bagi bakaajo yo nawtan nelɗo ɗum en oo.
Jamma 14 mars Aali Yero fecci jamma nder lewlewal 13, yalti Fanay rewo ina wondi e hedde 100 neɗɗo, ina e ɓeen yumma makko e gorgol makko e jom galle mum Jibi Tokosel Sih, mawɗo wuro Fanay rewo, ina yande e kaŋ Podoor. Ɓe taartorii wuro ngoo bannge worgo. Mawɓe ina mbiyatnoo ko ɗuum reeni wuro Daŋana ngoo.
Chesse neli Sammba Yomb Gile Mbooc e antamperet serkal ngal hono Sammba Faye yo paddo mo, kaalda e makko, mbele omo waasaa yande e posto ngoo, kono ɓe ndonkani mo, sibu almuɓɓe Aali Yero njaɓɓorii ɓe ko conndi e kure, ɓe ngarti e posto ko aɓe ñekka, kono aɓe kisi. Woɗɓe kadi etiima yamɗinde Aali Yero, kono nafaani. Tee, Aali Yero ŋati tan ko maa Chesse tuuba, naata Lislaam ko adii kala kaaldigal… O wiyi « … so tuubakooɓe ɓee njaɓaani haala makko, maa petelaaji ummoriiɗi asamaan kalku ɓe ».
Nii woni, caggal nde nanondiral ronkaa dañeede, piyanɗe eggi ummoraade e banngeeji ɗiɗi ɗii kala. Chesse noon wiyi ko yimɓe Aali Yero ngadii fellude. Hedde waktuuji 8 e hojomaaji 15 piyanɗe ndartii tawi kure ngasii banngeeji ɗiɗi ɗii kala. Ko daɗnoo e arnooɓe e yande e posto ngoo, ndogi, Sammba Yomb Gile Mbooc abbii ɓe, woodi ɓe jaggi heen. Ɗo hare ndee waɗnoo ɗoo, 29 maayɗo tawaama ɗoon ina lelii, yantude e 18 gaañiiɗo. Aali Yero ina jeyaa e maayɓe ɓee. Yumma makko e kaaw makko e gorgol makko ina njeyanoo e jaggaaɓe ɓee.
Yimɓe wuro Daŋana fof ndenndinaa yo ngar njiima e teŋre Aali Yero Joop, haa « ɓe njenanee kamɓe fof o maayii, Maadi Fanay rewo wontaa artu ».
Alla wallii Aali Yero ɓalndu mum silaaka, waɗtaa kette kette no koloñaal jaasɗo heewnoo waɗde nii, no waɗnoo Mammadu Daraame, walla Jeeri Joor Ndella Fall, so koye mum en neldeede Farayse. O ubbaa ko e wiiduru renndaandu hakkunde maayo e wuro Daŋana ngoo.
Ko hare ndee waɗata koo fof, yimɓe wuro ngoo ko nuɗɗininooɓe nder galleeji mum en, hay so tawii woodii lummbiiɓe, taccuɓe maayo mooloyii bannge Muritani.
Laamu koloñaal fawi ɓe kadi alamaan tedduɗo, waawni ɓe ubbude maayɓe maɓɓe ngam pinde ɓe e ko ɓe mballitaani ɗum koo… Oon ñalawma gooto raafoor (ballal) 100 tiraayeer ittaa Ndar, ngaddaa Daŋana. Ko ndeen koloñaal en wonnooɓe ɗoon ɓee puɗɗii foofde, tawi ɗeɓii maayde kulol. Koloñaal umaanii kadi yoftaade e gure Dimat fof (Canngaay, Teekaan, Dimat ekn.) ballitnooɗe Aali ɗee. Fanay waalonaaɓe ɓee pawaa alamaan «… 500 CFA joɓeteeɗo ɗoon e ɗoon… ». Jagganooɓe ɓee fof ngoppaa haa heddii Jibriil Tokosel (duuɓi 50) e jom suudu mum, e yummum Aali e banndum debbo biyeteeɗo Aysata Faati (duuɓi 35). Kamɓe fof ko nawaa Kaasamaas. Ko toon Jibriil Tokosel sankii e hitaande 1909.
Ko ngol woni go’o, caggal jihaadi Al Hajji Umar Taal, Mammadu Lamin Daraame e Maha Jaaku e caggal naatgol koloñaal, ko neɗɗo diine ina ummina fetel feewde e laamu Farayse. E yonta koloñaal, almuɓɓe ceeraano e ummaade Mali ngam juuraade yanaande makko, kam fof e wonnoode huunde haɗaande. Ko ina wona duuɓi jooni, meer komin Fanay jooni oo ina yuɓɓina, kam e yimɓe mum, duwawuuji dow yanaande oo cahodinɗo, hitaande kala.
Ƴoogirde : nettali.com
Fuli winndannde ndee ko Bookara Aamadu Bah


text:
Kabaaru oo yani ko jamma talaata 22 jofi alarbo 24 lewru ut 2017, so sankaare Aliw Arɗo Saajo Soh ɓiy Arɗo Saajo e Malaaɗo Bah (mo Kaaƴon Jasara e nder doŋre Cile Buubakara, falnde Podoor e nder diiwaan Sen Lui Senegaal e nder reedu Fuuta Tooro). O sankii ko to leydi Farayse to o yahnoo safroyaade. Cellal makko ustinooma e nder ɗiiɗoo duuɓi nde wonnoo mawngu e tampere puɗɗinooma heɓindaade mo, haa ɗuum addini mbo ɓooraade ngardiigu sosiyetee makko, hono CSE , e lewru saawiyee 2016, o totti ngu ɓiyiiko afo, hono Umar Aliw Soh.
Holi gonnooɗo Aliw Arɗo Saajo Soh?
Aliw jibinaa ko e nder Falnde Irkiis e nder Diiwaan Tararsaa (leydi Moritani) e hitaande 1932. Ko e fulɓe woɗaaɓe o jeyaa e nder suudu jasarnaaɓe. Nde yahi haa o ndañi duuɓi janngirɗi, mawniiko gorko mo o jiidi baaba ina wiyee Umar Saajo Soh nawi mbo, nde wonnoo oon ko e tuubakooɓe gollondiratnoo hakkunde Senegaal e Maali, mawniraaɗo o wonndi e makko hakkunde Ndar e leydi Maali ngam jannginde mo lekkon. Nde yahi haa ɓooyi, o yahi to leydi Farayse ngam jokkoyde jaŋde, o janngii haa o woni aasiñoor mawɗo to bannge mahanteeje mawɗe (kuɓeeje haa e laabi godoroŋaaji.)
Golle makko. Aliw adii gollondirde ko e sosiyetee petorol Seel, e hitaande 1970 wondude e won e yimɓe, ɓe cosi sosiyeetee ina wiyee Compagnie Sénégalaise d’Entreprise (CSE), nde yahi haa e hitaande 1976, o ɓurtii doole e nder sosiyeetee oo, ko ndeen o inniti ɗum, waɗti wiyeede “Compagnie Sahelienne d’Entreprise” (CSE).
Mbiyen tan wonde, o gollii golle tiiɗɗe e nder sosiyetee oo, gila e nder Senegaal haa e leyɗeele goɗɗe, ko wayi no Mali, Burkinaa fasoo, Gine, Liberiyaa, Serelawon, Niseer, Gambi haa to Kameruun. E nder ɗeeɗoo leyɗeele o feewnii heen laabi (godoroŋaaji) keewɗi haa e mahanteeje goɗɗe, tee sosiyetee oo foomnondirii e sosiyeteeji leyɗeele mawɗe mbayɗe no Siin e Farayse kono o dañii heen wune mawɗo no feewi !
O mahii e nder Ndakaaru mahanteeje paayodinɗe hono nokku jaagorgal cellal, Fondasiyoŋ Islamik, Otel Radinson Blu, ombo jeyaa kadi e mahooɓe boowal laaɗe diwooje mawngal Senegaal (baawal laaɗe diwooje inniraangall Belees Jaañ) to Njas ekn…, tee sosiyetee oo hannde ko mawɗo no feewi sabu nder makko ina waɗi cate joyi mawɗe, e nder leydi Senegaal. O mahii ko ina abboo e teemedere jumaa. Ko kanko kadi mahi pom gooto mawɗo e nder Ndakaaru biyeteeɗo pom Emerjaans, mo Makki Sal hooreejo leydi Senegaal innitiri Pom Aliw Arɗo Saajo Soh !
Ina wiyee wonde sosiyetee makko oo, hono CSE woni sosiyatee mahanteeje mawɗe gadano e nder Afrik, mo nganndu-ɗaa ko afriknaajo teemedere e nder teemedere (100%). Mbiyen wonde Aliw wonaa tan to bannge mahanteeje o yahri, kono hay to bannge kaalis o golliimaa heen golle tiiɗɗe, sabu e hitaande 1980 o jeyaama e Banke mo leydi Tinisii renndunoo e Senegaal ina wiyee Senegalo-Tunisienne tawi junngo makko heen ko capanɗe jeegom e nder teemedere fof (66% ) hade mum yeeytude geɗal mum Banke Maruknaajo ina wiyee Al Tijjaari wafaa Bank !
Neɗɗaagal mum. Ina teskaa e Aliw famɗude haala, wonde juulɗo kulɗo Alla, cakkatooɗo no feewi, sabu kala lewru haaraan o yaltinat askal o rokka miskineeɓe, ko o jurum deero no feewi. Won yimɓe heewɓe ɓe o walli e safaruuji haa Alla rokki ɗumen jam. Won ɓe o hajjinoyi, won ɓe o mahani. Ina teskaa e hitaande caɗeele garnooɗe hakkunde Moritani e Senegaal nganndiraaɗe ewenemaa 89, tuma nde Irkiisnaaɓe taccinaa ngaddaa Njaayeen, ko mawniiko mo o jiidi yumma ina wiyee Arɗo Muusaa Jeeri Soh waɗi otooji addoyi ɓe, nawi ɓe to wuro mum Kaaƴon wonngo e doŋre Cile Buubakara e nder Falnde Podoor, o habri Aliw kabaaru oo, ko adii nde weetata tawi ko otooji mawɗi dimndaaɗi kala ko neɗɗo ina sokla ngarii ngam faabaade ɓe wonnooɓe e caɗeele, ko adii nde Kurwaa Ruus e HCR ina ngara. Gila ndeen haa e oo ñalawmo, kala lewru haaraan o rokkat ɓe asakal, tee kala lewru koorka o tuusat ɓe ko ɓe koordi, tee omo heewi kadi rokkude ɓe jawɗi taaske.
Ɓesngu makko. Aliw to batte ɓesngu mum, ombo jogii sukaaɓe jeegom worɓe e suka debbo gooto mo jiydaani e banndiraaɓe worɓe ɓe yumma ko kanko woni afo Aliw.
Birnugol mum. Ko ñalnde alet 27 lewru ut 2017 o wirnaa to baamuule juulɓe to Yoof e nder Ndakaaru, e tawtereede hooreejo leydi Senegaal hono Makki Sal, wondude e hooreejo leydi Mali hono Ibrahiima Bubakara Keytaa, e hoohooɓe woɗɓe laamu Senegaal, wondude e yimɓe tedduɓe heewɓe gila e gollodiiɓe makko haa e koreeji makko e woɗɓe ɓe limotaaka. Hoohooɓe arnooɓe tawtoreede ɓe kaalii haalullaaji moƴƴi paytuɗi e makko sabu golle paayodinɗe ɗe o golli e dow nuunɗal e teeyre! E nder ɗuum, hooreejo leydi Senegaal hono Makki Sal inniri mbo Pom Emerjaans mo sosiyetee CSE mahnoo oo.
Muusaa Jibi Taal


text:
Ñalnde 18 abiriil 2013 to Wagadugu, dowla Mali e jooɓnaaɗo konngol mum kolonel Muusaa Siŋkoo Kulibali; siifondiri e murtuɓe tuwareg en e gardagol Bilaal Ag Aseriif e Algabaa Ag Intalla nanondiral ngam artirde jam e nder leydi Mali, ɗum fof e dow gardagol hooreejo leydi Burkina Fasoo, hono Belees Kompaawore.
So eɗen ciftora noon, ina wayi no murtuɓe tuwareg en umminiino fiyannde e maayirɗe
Ñalnde 18 abiriil 2013 to Wagadugu, dowla Mali e jooɓnaaɗo konngol mum kolonel Muusaa Siŋkoo Kulibali; siifondiri e murtuɓe tuwareg en e gardagol Bilaal Ag Aseriif e Algabaa Ag Intalla nanondiral ngam artirde jam e nder leydi Mali, ɗum fof e dow gardagol hooreejo leydi Burkina Fasoo, hono Belees Kompaawore.
So eɗen ciftora noon, ina wayi no murtuɓe tuwareg en umminiino fiyannde e maayirɗe
hitaande 2011, caggal pusgu dowla Libi e gardagol Kaddaafi ngam ndaartude jeytaare (indépendance) diiwaan rewo mali oo, lollirɗo ASAWAAD.
Kono oɗon ciftora kadi, ɓe mballondirnoo e ɗuum ko e goomuuji konuyaŋkooji ownooɓe lollirɗi AQMI, MUJOA, ANSAAR DIIN ekn… Kono, nde ɓooynoo tawi poolguuji keewɗi ndañaama e wolde hee (feccere e leydi Mali tiimaama), ɗiin goomuuji pelliti riiwde ɓe (hono MNLA : fedde tuwareg en ndee), nde wonde ɓe ɗaminiima haŋkati wonde ɓe ndañii fartaŋŋe no ɓe compiri « dowla diine » e nder diwaan hee, muuyannde kala pelle ownooɓe to bannge winndere ndee kala.
E nder lewru saawiyee 2012, feere Aqmi e wallidiiɓe mum maayti e nder reedu sabu fiyannde « serval », ɗum woni wolde nde leydi Farayse umminnoo ngam riiwde ɓe e nder leydi hee. Ɓe carii, ɓe caakii e nder diwaan saahel oo wonande kay waawnooɓe daɗde heen, ko heddii koo boomii e wolde hee, kañum e yoga e kaɓirɗe mum en bonɗe. Ko e nder nguun ndiiwgu fedde wiyeteende MNLA ndee dañi artude e wuro rewo leydi ndii wiyeteengo Kidaal, sompi heen konu mum kono ko e jaɓgol konu Farayse sabu ina wayi no hiisetee hannde mooliiɓe ko leydi Farayse. Alla tan kay anndi hol ko ɓe paanditii heen, sabu hay e lewru suwee hee, konu Mali (nde wonde ɓe « ñawndiima ») puɗɗinooma ummanaade ɓe, haa ndiiwi ɓe e wuro wiyeteengo Nafiis, ndaaŋani wuro Kidaal kono ko konu Farayse faliiɓe e ɗuum.
Termondiral Wagadugu : E baawnugol dowla Farayse, ina wayi no farliima e dowla Mali yo haaltide e fedde MNLA ɗaɓɓannoonde jeytaare mum en, mbele maa wood ɗo ɓe nanondiri e feere ɗowgol leydi ndii, kono tan ko e fawaade e « keɓtingol wonde dowla Mali ko gooto tan foti wonde », tawde wonii tuwareg en, woytoraandu mum en ko wonde ko « ɓe ɗawaaɓe e fiyakuuji leydi ndii», ƴeewee hol no ɗeen caɗeele ñawndirtee. Ko ɗum saabii joɗnde termondiral hakkunde dowla Mali e murtuɓe tuwareg en to Wagadugu. Ɗum saɗtii no feewi, kono e dow baawnugol leydi Farayse, e denndaangal ko wiyetee renndo winndereewo nde (communauté internationale) ɗum woni : Cedeao, Onu, nde wonde ɓeen ngardini ko juɓɓingol woote hooreleydaagal potɗe waɗde ñalnde 28 suliyee, yiɗde mum ko addude deeƴre e kisal e leydi hee kala (teeŋti noon e diwaan Kidaal oo) mbele wooteeji ina ɓennira peewal.
Geɗe tati ɓuri saɗtinde kaaldigal ngal, sabu dowla Mali ɗaɓɓunoo ko adii fof ko yo murtuɓe ɓee lelnu petelaaji mum en, konu Mali hanndoo diwaan oo kala ; kala e maɓɓe tuumanooɓe wonde mbaɗiino bonannde mawnde (crimes contre l’humanité) e wolde hee, nanngee, tottee ñaawirɗe Mali walla winndereeje, etee, e nder kaaldigal hee, pelle goɗɗe ina poti jeytoreede heen, ko wayi no « Ganndakoy » (sonraay en ɓuri doolnude e mayre) e fedde aarabeeɓe Asawaad. Murtuɓe ɓee ɗaɓɓunoo ko kala ko yowitii e dowla Mali hol to ar e diwaan Kidaal hee, ɗum woni larme mum e administarasiyoŋ mum, wonde kadi hay gooto fotaani nanngeede saka naweede ñaawirɗe etee, ɓe lelnataa petelaaji maɓɓe haa anndee tawo ɗo nanondiraa, etee ɓe njaɓaani kaaldigal e goɗɗo naatnee heen, ko wonaa pelle tuwareg en ɗee (MNLA e HCUA).
Caggal ko ɓuri balɗe sappo termondiral (ko fodanoo e balɗe tati), nanondiral dañaama, caggal nde won e laamɓe naati e nder haala hee (Alasan Watara to Koddiwaar e Holand to Farayse) mbaawni laamɗo Maali Jom Kunndaa Tarawore, yo jaɓ won geɗe ko wayi no, hoto nangto wonde maa pelle goɗɗe njeytoree e kaaldigal hee, walla maa murtuɓe ɓee njoƴƴina petelaaji mum en, ko adii nde konu Mali naatata e Kidaal. Kono murtuɓe ɓee kadi kollitaama wonde waɗnooɓe bonanndeeji mawɗi ɗii, kaan haala waawata ubbeede etee maa ɓe njaɓa wonde konu Mali e njuɓɓudi laamu mum ko ko artata e nder wuro Kidaal ngoo ko adii nde wooteeji ɗii mbaɗata.
E joofnirde haala tan, termondirtunooɓe ɓee njaɓii siifondirde nanondiral gadanal potngal wallitde newnude juɓɓingol wooteeji e nder lewru suliyee, caggal noon balɗe capanɗe jeegom (60) nde hooreejo leydi toɗɗaa, eɓe poti jooɗtodaade ngam siifondirde nanondiral kesal naworngal yimɓe kala, potngal etaade ñawndude luure ɗee kala, teeŋti noon ɗawre nde leƴƴi rewo ɗii ngoytotoo ndee. Ko ɓuri maantinde e nanondiral ngal ko kamɓe fof ɓe njaɓii :
– Gartugol konu Mali e njuɓɓudi laamu mume nder Kidaal e diwaan mum kala, kono ko e keesndagol konuuji ONU e MISMA ngam falaade pelɓondire baawɗe feeñde e cawndondiral hakkunde konuuji luurdunooɓe ɓee.
– Kanndagol konuuji MNLA e nder nokkuuji keertiiɗi ko adii nde ɓe lelnata petelaaji maɓɓe caggal kaaldigal keborngal waɗeede so wooteeji hooreleydaagal ɓennii.
– E ɓe nanondiri kamɓe kala wonde maa ɓe ndarano no wooteeji njuɓɓiniraa e dow leydi Mali hee kala tawa ko e deeyre e kisal.
– Kamɓe fof kadi ɓe nanondiri wonde alaa e maɓɓe potɗo umminde fiyannde e oo sahaa mo kamɓe fof foti wonde haajuuji maɓɓe ko kisal ɓesngu Mali, deengol siwil en e jawɗeele mum en e kala ko ina newna wooteeji paaɗi ɗii.
– Kamɓe fof eɓe poti daranaade falaade kala bonannde huccinaande e leydi Mali, teeŋti noon e ummortoonde e goomuuji innitortooɗi diine ownooji hakkillaaji.
– E ɓe nanondiri wonde e ɓe poti darnude goomu potɗo sunnaade denndaangal geɗe kiiseteeɗe ko bonanndeeji mawɗi e jaɓɓugol jojjanɗe aadee mbele eɗum rewnee laawol, sariya potɗo ƴetteede heen fof ƴettee.
Hol no njiyru-ɗen nanondiral ngal ?
Ina laaɓani en tan wonde nanondiral ngal ko naftowal dowla Mali tawde wonii ngal gaddiima ngootaagu leydi mum e dow gardagol dowla laawɗuɗo oo. Ɗum firti ko yiɗde MNLA faltaade, sompa dowla e nder rewo Mali aaɓnotaako hankati. Ina jeyaa e ko walliti ɗum, faraysenaaɓe tuumanooɓe wonde ko kam en ƴaañi MNLA (yaakoraade ɓeen ina mbaawi falanaade ɓe goomuuji ownooji) paamii wonde alaa ko ɓe mbaawani ɓeen walla nii fiyannde maɓɓe newnii naatgol ɓeen e leydi Mali e tiimgol mum. Kono kadi pellital renndo adunaŋkeewo ngoo falaade terorist en ɓee e salaade fuɗɗude caru e nder dowlaaji Afrik ɗi nganndu-ɗaa keeri mum en no mbayi naatnaatondirde nii, mbaawa wiyeede ina pirtee.
Jaɓde compugol dowla e nder diwaan rewo Mali ko rokkude fartaŋŋe goomuuji yeeyooɓe dorog, tarafikaa en e ownooɓe hakkillaaji no ndañiri ƴaañgal mbele ina tiima dowlaaji Afrik bannge worgo saharaa, ɗum ɗoon noon wonaani hay nafoore leyɗeele Orop ɗee.
Ko ɗum waɗi maslooɓe ɓee kala njiɗi ko ndaartude feere no ñawndiri saqqa koɗdigal hakkunde leƴƴi koɗɗi e nder Mali e dow kormagol hakke kala heen leñol, tawa ko e nder dowla gooto. Murto tuwareg en ko huunde ɓooynde gila e kitaale 1963, nanondire keewɗe nanondiraama hakkunde maɓɓe e dowla Mali oo (91-92 ; 2001-2002; 2006), kono wayi ko no alaa fof nde saqqa oo ñawndaa, ko ɗum waɗi ngol laawol, ɗum foti wonde ko safaara goonga e goonga, teskotooɗo hakkeeji tuwareg en, rokka ɗum en won ndeen wellitaare to bannge faggudu e pinal e dow noon kormagol doosgal dowrowal dowla Mali. Ko waawi heen wonde fof “JAM ƁURI HAMMADI”.
Gelaajo


text:
Bayyinaango huuɓtodinngo jojjanɗe aadee teeŋtini ko hakkeeji gorwori aadee, ngo ɗaɓɓi ko yo sariyaaji keɓtin ɗiin hakkeeji, ɗooftoo ɗi. Bayyinaango ngoo ina waɗi kadi ngardiindi, teeŋtinndi dame jeetati puɗɗoriiɗe « E teskaade », teeŋtinɗe jojjugol ɗooftagol hakkeeji aadee e nder leyɗe winndere ɗee kala, ngenndiije ɗee kala, e tippule dawrugol ɗee kala. Nde joofiri habrude wonde Batu kuuɓtodinngu Fedde ngenndiije jaɓii bayyinaango ngoo ñalnde 10 desaambar 1948. Bayyinaango ngoo saaktaa ko to Pari rewrude e hawraande 217 (III) A. Dowlaaji 50 nder 58 tawtoranooɗi joɗnde ndee, ngootanii nde, hay dowla gooto luulndaaki nde, ko dowlaaji jeetati tan ngoni heen jaambureeji (ɗi njaɓaani calaaki bayyinaango ngoo) ; ina heen Afrik worgo mo Apartaay caliiɗo konngol « hakke potal yeeso laawol ko aldaa e paltoor njibiniigu walla leñol » ; ina heen Sawuud caliiɗo « potal hakkunde debbo e gorko ». Poloñ e Cekoslowaki e Yugoslawi e Dental Sowiyet (Riisi, Ukren, Bieloriisi) noon haɗi ɗum en wootde ko luural paatungal e kuuɓtodingol bayyinaango ngoo, hono no haaldaa e kuulal 2, taƴre 1 nii. Leyɗe ɗiɗi jaamureeje keddiiɗe ɗee ko Yemen e Honduraas.
Bayyinaango ngoo ina siftina en tan wonde waɗiino sahaa, hakkeeji cifaaɗi heen ɗii ɗooftetenooka, walla ina keewnoo yaɓɓeede. Wonaa mehre waɗi bayyinaango ngoo saakteede e hitaande 1948, duuɓi tati caggal ñifgol wolde adunaare ɗiɗmere.
E ngo siftina golle yoorɓerndaagu ina lutti haa hannde e renndooji aadee en. E ngo siftina golwole bonɗe, jooɓiiɗe miliyoŋaaji miliyoŋaaji fittaandu. E ngo siftina won ɗo yimɓe kaɗaa dakmitaade e ngaluuji leyɗe mum en, won ɗo yimɓe paltatee, ƴeewratee guri ɓalli mum en, ɗemɗe mum en, diine mum en…
En caaktiino ngoo bayyinaango e Fooyre Ɓamtaare (tonngooɗe 33, e 34) jaltunooɗe e lebbi ut e settaambar 2006. Kono eɗen njaltinana ngo goɗngol wonande ɓe ndañaano tarde ngo walla yiɗɓe hesɗitinde taro mum en.
Naatirde
E teskaade ko keɓtingol ndimaagu aadee en njibidinaangu e potal hakkeeji yimɓe fof, hakkeeji ɗi teettotaako, ngoni ngooroondi wellitaare e nuunɗal e deeƴre nder winndere ndee ;
E teskaade ko majjere e ngañgu hakkeeji aadee caabii golle barbareeje ɗe hakkille aadee waawaa jaɓde, yantude e ɗuum ko compugol aduna ɗo yimɓe njogii ndimaagu haalde e rewde ko mbelaa, tawi kulaani, nguuraani e baasal, ko kam en keɓtinaa ngoni muuyannde aadee ɓurɗe toowde ;
E teskaade wonde deenirgol hakkeeji aadee ɗii ngonka nuunɗal, ko huunde himmunde hoto yimɓe fiɗɗoraade fenaande e kiiɗal murteende ;
E teskaade wonde kirjingol e cemmbingol jotondire musiɗɗaagal hakkunde leyɗe ko huunde himmunde ;
E teskaade wonde, e nder doosɗe mum, Fedde Ngenndiije Dentuɗe (ONU) keɓtinii goongɗingol mum hakkeeji aadee ɓurɗi teeŋtude, hakke no aadee wayi tiiɗde, nder potal hakkeeji rewɓe e worɓe. Yantude e ɗuum, ɓesnguunji ɗii kollitii pellital mum en yiɗde wallitde ɓamtaare renndo e compugol ngonka nguurndam ɓurka moƴƴude e nder wellitaare ɓurnde yaajde;
E teskaade wonde leyɗeele dentuɗe jeytiiɗe ɗee, e ballondiral e fedde leyɗeele dentuɗe jeyɗe koye mumen pellitii ñiiɓnude kormagol hakkeeji aadee kam e ndimaagu ;
E teskaade wonde faamamuya gooto wonande ɗee jojjanɗe e nder wellitaare, ko geɗal dowrowal ngam tabitingol timmugol ndee hawraande :
Batu kuftondinngu Fedde Ngenndiije Dentuɗe ina saakta ndeeɗoo hawraande anndiraande : “Bayyinaango huftodinngo jojjanɗe aadee” sabu wonde ɗum yiɗde renndaande, yiɗde nde ngenndiije e ɓesnguuji fof poti yettaade mbele gooto kala, mbele renndo kala, ina etoo, e rewrude e nehdi e jaŋde, ɓeydude ɗooftagol ɗii hakkeeji e ndee wellitaare e tuma nde cakkata denndaangal peeje mbele ndeeɗoo hawraande ina ɗooftee e nokkuuji kala.
AADEE EN KALA
Kuulal 1 : Innama aadee en fof njibidintee ko e ndimaagu, e potal ndimaagu e hakkeeji. Eɓe ngoodi hakkille e hakkilantaagal etee eɓe poti huutondirde e nder ɓiyngu yummaagu.
Kuulal 2
1. Neɗɗo kala ina waawi ɗaɓɓude denndaangal hakkeeji e wellitaare sifaande e ndeeɗoo hawraande, tawi aldaa e hay paltoor gooto : wonaa paltoor leñol walla nguru ɓalndu, wonaa paltoor ɗemngal walla diine, walla miijo politik, walla miijo waawngo wonde fof, wonaa iwdi leñol walla jibinannde maa iwdi renndo, wonde ɗum debbo maa gorko, wonaa paltoor tuugiiɗo e dañal walla ngonka mbaawka wonde kala.
2. Yanti heen, hay ceerungal gootal waɗetaake hakkune yimɓe sabu ngonka mum en politik walla laabi leydi mum, walla laabi adunankooji, ndiin leydi wonde ɗum ndimɗundi, njiimaandi walla ŋakkiraandi won nguun ndimaagu. (Ina fira wonde hay gooto fotaani leeptireede dawrugol walla laabi leydi mum ekn…)
Kuulal 3 : Innama aadee kala ina jogii hakke e nggurndam kam e wellitaare e kisal hoore mum.
Kuulal 4 : Hay neɗɗo gooto fotaani jiyɗineede walla gollineede. Njiyaagu e e teret aadee en haɗaa, e no waawi siforaade fof.
HAY GOOTO
Kuulal 5 : Hay neɗɗo gooto fotaani leepteede maa golleede golle yoorɓerndaagu, walla ittooje neɗɗaagu walla koynooje.
Kuulal 6 : Neɗɗo kala ina jogii hakke, to waawi wonde fof, heptinaneede hakkeeji mum to bannge sariya.
Kuulal 7 : Yimɓe fof poti yeeso laawol, kamɓe poti hakke ndeenka laawol ko aldaa e paltoor gooto. Kamɓe kala aɓe njogii hakke e potal ndeenka ngam suraade e kala paltoor luuldiiɗo ngooɗoo bayyinaango kam e kala tooñannge yiɗde waɗde oon paltoor.
Kuulal 8 : Neɗɗo kala ina jogii hakke wullitaade to ñaawirɗe leydi mum jogiiɗe oon hattan, so hakkeeji mum gorwori ɗi doosgal leydi walla sariya heɓtinani ɗum njoolaama.
Kuulal 9 : Hay gooto fotaani nanngeede, dummbeede walla yaltinireede leydi e dow fenaande.
Kuulal 10 : Neɗɗo kala ina jogii hakke, e nder potal timmungal, e heɗteede e peeñcu e nder potal to ñaawirde jaambureere, goonganteere, fotnde rokkitde mo hakkeeji makko e baɗɗiiɗe makko, walla jaalɗina e hoore makko tuumumuya oo.
Kuulal 11
1. Kala neɗɗo tuumaaɗo waɗii bonannde jaggirtee ko alaa ko waɗi haa nde ñaawoore peeñcu ɗo denndaangal hakkeeji makko jogaade heedooɓe ɗooftaa, jaalɗini ɗum e dow hoore mum fof ;
2. Hay gooto fotaani faweede kuugal sabu golle walla jejji ɗi nganndu-ɗaa nde mbaɗi ndee, laawol bonnaano ɗum en (laabi ngenndi maa winndereeji). Ko noon ne kadi, hay kuugal gootal ɓurataa kuugal potnongal faweede e neɗɗo e sahaa nde waɗi bonannde ndee.
Kuulal 12 : Nguurndam neɗɗo keeriɗam, nguurndam ɓesngu mum, hoɗorde mum walla binndaaɗe mum, faayiida mum e neɗɗaagu mum, ko geɗe ɗe laawol reeni; hay gooto fotaani naatde heen walla yaɓɓude ɗum, maa sunnaade ɗum, tawi oon welaaka. Neɗɗo kala ina jogii hakke e ndeenka laawol ngam surde ɗum e geɗe luutndiiɗe ooɗoo hakke.
Kuulal 13
1. Neɗɗo ina jogii hakke yahde ɗo welaa fof, e no weliraa kala, kam e hoɗde e nokku mo welaa e nder leydi.
2. Neɗɗo kala ina jogii hakke yaltude leydi mbaawndi wonde fof, faade leydi ngoɗndi (hay yaltude leydi mum).
Kuulal 14
1. Kala kaɗaaɗo deeƴde ina jogii hakke yiylaade e dañde ɗo moolii.
2. Oo hakke noon toɗɗaaki yimɓe yiylorteeɓe warhoyre walla golle luutndiiɗe paandaale e piɓle Fedde Ngenndiije Dentuɗe.
Kuulal 15 : Neɗɗo kala ina jogii hakke jeyeede e leydi. Hay gooto waawaa, e dow belaaɗe, haɗeede jogaade ngenndi walla waylude ngenndi
e dow belaaɗe.
Nguurndam e wellitaare
Kuulal 16
1. Debbo e gorko ina njogii hakke resondirde e waɗde galle so kellifaama. Ɗum alaa paltoor gooto tuugiiɗo e leñol, leydi walla diine. Hakkeeji maɓɓe to bannge dewgal poti e sahaa nde ɓe ngondi ndee, e nde ɓe ceerata ndee.
2. Dewgal ngal foti humeede tan ko nde fotɓe resondirde ɓee njaɓi.
3. Galle woni ngooroondi renndo, e dow ɗuum, renndo e laamu ene poti reende mo.
Kuulal 17 : Neɗɗo kala ina jogii hakke jeyde, jeyi keeriiɗo walla denndaaɗo.
Kuulal 18 : Kala neɗɗo ina jogii hakke jogaade miijo mum e diine mum. Oo hakke noddii ndimaagu e wellitaare waylude diine walla fiɓnde, kam e ndimaagu juulde, so e teelal walla e dental, e peeñɗi walla e mbirniindi ; o nodii hakke janngude e tabitinde njuulu makko.
Kuulal 19 : Neɗɗo kala ina jogii ndimaagu jogaade miijo e diine. Hay gooto fotaani hulɓinireede sabu miijooji mum. Neɗɗo kala ina waawi yiylaade e dañde e sarde kabaruuji e miijooji e rewrude e kala kuutorgal baawngal wonde kala.
Kuulal 20 : Neɗɗo kala ina jogii hakke e ndimaagu waɗde batu walla sosde maa jeyeede e fedde nde roondaaki fitina. Hay gooto fotaani waawneede yo jeye e fedde.
Kuulal 21 :
1. Neɗɗo kala ina jogii hakke waawde ardaade geɗe renndo leydi mum, so kam e hoore mum walla so rewrude e hoolaaɓe ɓe suɓanii hoyre mum, tawi aldaa e hay waawnere wootere.
2. Neɗɗo kala ina jogii hakke, e nder potal, dañde won ɗeen golle renndo leydi mum (halfineede golle laamu).
3. To bannge gardagol geɗe renndo, ko yiɗde ɓesngu foti ɗoofteede, ko kam woni geɗel dowrowel. Ndeen ɗoon yiɗde ɓesngu foti feeñirde ko e wooteeji nuunɗuɗi, potɗi yuɓɓineede sahaa e sahaa fof, e rewrude e woote kuftodinɗo dagiiɗo, e nder sirlu, walla rewrude e laawol jerondirngol e mum, gaddanoowol mo woni kala wootde e wellitaare.
Faandaare kaaɗtudi renndaande
Kuulal 22 : Neɗɗo kala e nder renndo ina jogii hakke e ndeenka ngoon renndo tuugiika e keɓgol geɗe faggudu, renndo e pinal gaddotooɗe ndimaagu e wellitaare neɗɗaagu, e fawaade e kattanɗe leydi mum, walla e ballal adunankeewal e fawaade e njuɓɓudi e doosɗe heen leydi kala.
Kuulal 23 :
1. Neɗɗo kala ina jogii hakke gollaade e suɓaade golle mum dow potal hujjiaaji liggeey e ndeenka baasgol gollaade.
2. Yimɓe fotɓe ko ngollotoo, poti fotde njoɓdi.
3. Kala liggiiɗo ina jogii hakke e njoɓdi potndi heen, njonndi, mbaawndi jogaade mo kaŋko e ɓesngu makko, mbele omo daña ngonka moƴƴa, tedduka. Njoɓdi ina haani timmitinireede nafooje renndo goɗɗe.
4. Kala liggotooɗo ina jogii laawol tafde walla e jeyeede e senndikaa ngam reende nafooje mum.
Kuulal 24 : Neɗɗo kala ina jogii hakke e fooftere e weltinde ɓernde mum haa arti noon e dottugol jaɓningol mudda golle ɗee, ina jogii hakke e fooftere yoɓeteende.
Kuulal 25 :
1. Neɗɗo kala ino foti jogaade hakke e nguurndam ceɓorɗam haa waawaa toppitaade cellal mum, ngonka mum, e ngonka ɓesngu mum, haa teeŋti e nguura, koltu, safaara e geɗe renndo ; omo jogii hakke e ndeenka so tawii o liggaaki, walla o sellaani maa walla o jooɗtiima e doole makko, walla o hesniima, walla o naywii, walla heɓtiima mo kala geɗe ustooje kattanɗe Neɗɗo ɗe pawaaki e bellanteeje.
2. Ɓesɗo e tiggu ina njogii hakke e ballal keeringal. Sukaaɓe kala, ɓe dewgal walla alaa, poti hakkeeji to bannge renndo.
Kuulal 26 :
1. Neɗɗo kala ina jogii hakke e nehdi e jaŋde. Jaŋde ndee fotaani yoɓeede hay sinno ko arwaniire e leslesre. Jaŋde sukaaɓe ina foti wonde alaa e sago. Jaŋde karallaagal ina foti huɓtodinde ; jaŋde toownde ina foti udditanaade mo woni kala ko aldaa e heedi-heeda, so tawii joom mum ina jogii kattanɗe mum.
2. Faandaare nehdi e jaŋde foti wonde ko ƴellitde neɗɗaagu aadee e tiiɗtinde nehtanagol jojjanɗe aadee. E nde foti wallitde paamondiral, muñondiral e musiɗɗaagal hakkunde denndaangal leƴƴi ceertuɗi ciiri walla ɗi njiidaa diineeji. Yanti heen, ende foti ƴellitde golle Fedde Ngenndiije Dentuɗe ngam tabitingol deeƴre e kisal.
3. Jinnaaɓe ɓee ina njogii hakke suɓaade nehdi e jaŋde njiɗani sukaaɓe mum en.
Faandaare renndaande rowrowre
Kuulal 27 :
1. Neɗɗo kala ina jogii hakke jeytoreede e ɓamtugol pinal renndo mum, e naftoraade ñeeñal e wallitde ɓamtaare ganndal e naftoraade ɓesnooje mum.
2. Neɗɗo kala ina jogii hakke e ndeenka nafooje coomiiɗe e njeñtudi gollal mum to bannge ganndal, coñce, ñeeñal ɗe o tafi.
Kuulal 28 : Neɗɗo kala ene foti daranaade tabitgol hakkeeji aadee kam e ndimaagu mum to bannge renndo kam e nder winndere, mbele kuule kaalaaɗe e nder ngalɗoo nanondiral ina njettoo faandaare toɗɗaande ndee.
Kuulal 29 :
1. Neɗɗo kala ina jogii baɗɗiiɗe renndo ɗe nganndu-ɗaa ko e mum tan ƴellitaare neɗɗaagu mum e wellitaare mum mbaawi aaɓnaade.
2. E nder tabitingol hakkeeji makko e naftoragol wellitaare makko, keerol alaa, so wonaa ngol laawol dotti ngam huuɓnude keɓtingol e ɗooftagol hakkeeji e ndimaagu keddiiɗe, ngam kadi huuɓnude ko hakkille waawi jaɓde e deeƴre renndo e nafoore huftodinnde, e nder renndo tuugiingo e demokaraasi.
3. Ɗee jojjanɗe e ndee wellitaare mbaawataa muk tabitinireede e yeeso yiɗde luulndaade piɓle Fedde Ngenndiije Dentuɗe.
Kuulal 30 : Alaa fof kuulal ngooɗoo bayyinaango waawi faamreede e yeeso rokkude won nguun laamu, walla won oon sete, walla won oon neɗɗo, ko o waawi wonde fof noon, hakke waɗde won ɗeen golle ɗe faandaare mum en woni firtude hakkeeji e wellitaare cifaaɗe ɗoo ɗee.
Jaɓaama e Batu Fedde Ngenndiije Dentuɗe, ñalnde 12/10/1948
Fulo : Bookara Aamadu Bah


text:
Ko e lewru abriil 2006, Fooyre Ɓamtaare ƴettitnoo golle, caggal nde yowaa e hitaande 1989. Gila ndeen, haa e ñalngu hannde nguu, joomiraaɗo ina rokki en mbaawka yaltinde nde e kala lewru.
Ko e lewru abriil 2006, Fooyre Ɓamtaare ƴettitnoo golle, caggal nde yowaa e hitaande 1989. Gila ndeen, haa e ñalngu hannde nguu, joomiraaɗo ina rokki en mbaawka yaltinde nde e kala lewru.
Nde meeɗaa sownude so wonaa laabi ɗiɗi walla tati (mee 2006 e desaambar 2010). Gila ndeen kadi haa 2012, Alla ina waɗi sutura, hay so Fooyre alaano hay kaɓirgal gootal ngal jeyani hoore mum, ɗuum haɗaani nde yaltude nde nde foti yaltude kala.
E hitaande maayirɗe 2012 heɓi ballal laamu wallitta kala jaayɗe kuuɓnuɗe sarɗiiji. Ngaal ballal e balle dewɗe heen mballitii no feewi kasdi joɗnde hesere Fedde Ɓamtaare Pulaar e Muritani kam e jiilgol lowre internet Fedde ndee. Gila 2006 faade hannde, en njaltinii 120 tonngoode, fotde 2 000 winndannde toɗɗiiɗe denndaangal fannuuji… (So hiisaama ina wona 200 deftere tawa heen deftere kala ko 200 hello). So won sikkitinooɓe mbaawka ɗemɗe men, majjunooɓe ɗemɗe ngenndiije njarribanooma e nder jaŋde laamu, hannde ceerti e sikke : Fooyre Ɓamtaare heƴii e sato jaayɗe leydi ndii. Ko noon kadi wonande lowre pulaar.org laatiinde hannde lowre Pulaar ɓurnde wuurde e lowe Pulaar goodɗe e internet. Ɗum firtaani caɗeele ngalaa ! Caɗeele ina ngoodi haa keewi, kono limten heen ɗiɗi ɓurɗe teeŋtude ɗee.
•Ngalu : Fooyre Ɓamtaare, ina sokli dañde ngalu ngaddanoowu ɗum waawde dañde winndooɓe duumiiɓe ngam hoybinande ardiiɓe jaaynde ndee e alɗinde nde e huuɓnude soklaaji keblugol e muulngo mayre kam e kasdi internet lowre Fedde ndee. Ɗuum noon ɗaɓɓi ko ngalu ngu famɗaani. Njeeygu jaaynde ndee e ballal laamu (ina famɗi tee rewondiraani) mbaawaa huuɓnude ɗuum.
• Haralleeɓe : Peewnugol jaaynde ina ɗaɓɓi hannde margol karallaagal kesal, haa arti e won ɗeen gollirɗe (logiciels) karalleeje peewnugol jaayɗe e gollorɗe nate e wideyooji. Ko noon kadi lowre internet ndee ɗaɓɓiri heɓaare duumiinde e margol karallaagal ceeɓngal. Alaa e sago ndañen no keblir-ɗen fotɓe wallitde hooreejo jaaynde ndee e heɓɓitaade golle so ngonka ɗaɓɓii.
Duwaawu men hannde ko dañde no ñawndir-ɗen ɗee caɗeele. Maa wonii ngalu, maa wonii sukaaɓe softuɓe heɓɓittooɓe, maa wonii geɗe ɗiɗi ɗee kala.
Bookara Aamadu Bah, hooreejo Fooyre Ɓamtaare


text:
Ndutto-ɗen seeɗa. E hitaande 1235, konu Sumaaworo Kante (laamɗo Soso) e konu Suñnjata Keytaa kaɓiino e wolde, anndiraande wolde Kirina. Caggal njangu laamlaamu Ganaa, Soso en njiimii diiwaan oo fof caggal nde pooli laamuyon tokoson kon. Suñnjata haɓɓondiri e laamuuji malenkee en kawritnooɗi to wuro ina wiyee Sibi, dikkii Sumaaworo Kante. Wolde sakkitiinde hakkunde maɓɓe ko wolde Kirina, ɗo konu konu Suñnjata Keytaa fooli. Laamorgo Soso en momtaa haa wonti karawal.
Ko nguu poolgu addannoo Suñnjata wonde Mansa (laamlaamo) gadano Mali, mo denndaangal laamɓe heddiiɓe ɓee kaɓtini. Ko ɗoon woni fuɗɗoode laamu Mali njiimnoongu bannge Afrik hirnaange oo e nder teeminanɗe keewɗe. Oon sahaa yimɓe nokku oo ina peccitinoo e kinɗe 30 : kinɗe 16 rimɓe, kinɗe nay awluɓe, kinɗe joy seernaaɓe, e kinɗe joy fitiram golle en. Ngam wootiɗinde ɗee kinɗe fof, o sosi ndenɗiraagu, o sompi guwarnamaaji ɗiɗi koninkooji, to Sura bannge rewo, e to Sankaran bannge worgo. Ine wiyee wonde innde “Mali” ndee, firoore “ngabu” e ɗemɗe Manndeŋ e Bammbara e Joolaa, joofii ko Suñnjata Keytaa, joolinooɗo e maayo Sankarani, ine sikkaa e nokku biyeteeɗo “Sunjatadun” gonɗo hedde kiloomeeterruji 10 hade maa yettaade Ñaani. Eno daarol jangtorii, nde Suñnjata sankii ndee wakli wonti ngabu; ɗuum addi innde “Mali” ndee.
Ko ɓeen Sonngaay noon cosi laamlaamu mum en e teeminannde 15ɓiire saraaji Gaawo. Mahi yanaande Askiyaa en ndee ko laamɗo Sonngaay en biyeteeɗo Askiya Muhammed, e hitaande 1495. Ko e oon sahaa gooto gure-dowlaaji doolnuɗe ƴuuñi bannge worgo Sudaan too. Ine heen Ife, e Bono e Beneŋ. Bannge mum fuɗnaange kadi, Yurubaa en compi toon dowla Oyo, Igboo en compi Denta Aro, ɗo woni hannde Niiseriyaa ɗoo. Kono caggal ɗuum, caggal maayde Askiyaa Daawuud, kiris joli e laamlaamu hee
Laamlaamu Sonngaay, walla laamlaamu Sonngaay en ko dowla gonnooɗo e Afrik hirnaage hakkunde teeminannde 15 e teeminannde 16. Ngu idorii ko wonde laamuyel dow maayo Niiseer, caggal ɗum ngu yaajtii e dow huunde e Siiseer e Mali e Niiseriyaa hannde oo.
Dowla Sonngaay sosaa ko e teem 7ɓiire to Kukiya caggal dewlondire e jillondire baɗnooɗe hakkunde Sonngaay en e Berbeer en, e gardagol mawɗo maɓɓe biyeteeɗo Za el-Ayamen. Ko ngaal jillondiral hakkunde Sonngaay en e Berbeer en jibini galle laamu ganndiraaɗo Ja. Laamorgo maɓɓe wonnoo ko Kukiya, les Gaawo, nder Mali hannde oo. Hedde hitaande 1 010, laamɓe Kukiyaa en koɗti Gaawo, tuubi, ngonti juulɓe. Ɓarakke majjum, ko alluwon kaaƴe njiyotookon e tiiɗe kuɓeeje laamorɗe Gaawo, ko ɓuri heen heewde ittakon e yanaande Saane, wonnde bannge fuɗnaange rewo Gaawo. Kaaƴe ɗee (marbre) ummorii ko Espaañ, binndi arab ɗii mbinndaa ko Anndaluusi, saraaji Almeriya. Caggal ɗuum yimɓe galle laamu Sonngaay en to Gaawo, ngaddi kon ɗoon.
Hedde hitaande 1 300 laamu Sonngaay naatti e njiimaandi laamlaamu Mali. Ɗum noon ngu jeyaa e laamuyon keewkon ndeftinookon laamlaamuuji mawɗi Afrik hirnaange e Yonta Hakkundeejo oo.
Laamu Sonngaay en heɓtii ndimaagu mum e yonta Soni Ali Beer (mawɗo), jeyaaɗo e galle laamu Sih en (1464-1492), haɓatnooɗo e fulɓe e tuwaareg en, kam e juulɓe yiyooɓe binndi wuurnooɓe e wuro dewal hono Tummbuktu. Kanko Soni Ali Beer o etiima hisnude pinal ngal wonaa pinal lislaam e nder laamu makko.
Nde o sankii, jiiɓru naati laamu Sonngaay e mudda daɓɓo (1492-1493), sibu Sonni Baare potnooɗo lomtaade mo oo salii tuubde. Nii woni Muhammed Sillaa (jeyaaɗo e galle Tuure en) heɓti laamu nguu e ballal annduɓe Jenne e Tummbuktu e Gaawo. O sosi galle laamu inniraaɗo caggal ɗuum galle laamu Askiyaa en.
Sarakulle Muhammed Tuure nde ari e laamu (1493-1528) daranii timminde juulɗingol laamaandi ndii e nder golwole keewɗe. Kanko Sarakulle Muhammed Tuure iwdi makko ko Tekruur, ko o sooninke, o wonaa Songaay. Nde laamaandi Sonngaay heɓi kaaɗtudi ƴellitaare mum e gardagol Askiyaa en, tawi ko ɓuri heewde e yimɓe mum, haa teeŋti e cahe mawɗe ɗee, ngontii juulɓe.
Sonngaay yani ko e hitaande 1591. Yandini ɗum ko konuuji Sultaan (laamɗo) Maruk biyeteeɗo Ahmed IV el Mansuur, e gardagol dawa-yeenee biyeteeɗo Judeer Paasaa. Nde ɓe poolaa e wolde Tondini e hitaande 1591, Sonngaay etiima haaldude e laamɗo Maruk ; kono nde oon salii, ɓe ndartorii haɓtoraade konu mum hare bettel (geriyaa). Kono ɓe mbattini ko reftaade laamɗo Maruk, hade maɓɓe tellitaade les maayo Niiseer, saraaji Sikiyeey, laamorgo heso, wonnoongo ɗo Ñaamee woni hannde ɗoo. Maruknaaɓe toɗɗii askiyaa gooto ɗooftiiɗo ɗum en yo ardo laamu nguu, kono laamu makku meeɗaani diwtude keeri wuro Tummbuktu ngoo.
Pinal
Nde laamu Ganaa deestii e teeminannde XI ndee, Tumbuktu wonti jippunde julaaɓe ummoriiɓe rewo, ɗum addani ngo wonde laamorgo faggudu laamlaamu Mali e Sonngaay, ngo woni kadi nokku dewal e ganndal dowrowo. Kuɓeeje ɓakke mawɗe mahaa e maggo, ko wayi no jumaa Jingereybeer mahaaɗo e njiimaandi laamlaamo Mali biyeteeɗo Kankan Muusaa, walla jumaa Sidi Yaayaa, walla jumaa Sankore (mahaaɗo hedde 1400).
Ganndal e defte e jaŋde ina njoginoo darnde mawnde e laamlaamu hee. Ɗee geɗe njeyaa ko e ndonaandi Laamlaamu Mali ɗe Askiyaa Muhammed Sillaa reeni, hisni, ƴelliti. Sanɗaaji e annduɓe ine ummortonoo Misra e Maruk e Anndaluusi ngam janngude ɗoon hiisiwal e celluka e coñce e nder duɗal jaaɓihaaɗtirde Sankore walla e duɗe goɗɗe.
Askiyaa en pooɗtii annduɓe heewɓe sara mum en. Doktoreeɓe heewɓe tumarankooɓe ciiñtii ɗo Gaawo e Tummbuktu ɗoo (Tummbuktu wonoo laamorgo pinal dowla oo). Ɓe ngaddori humpito gannde Shingiti e Jenne kam e Makka e Keer, ko wayi no duɗal jaaɓihaaɗtirde Al Azhar, gonnongal e oon sahaa nokku jaŋde gannde lislameeje ɓurɗo toowde. Ɓooytaani, sibu gila e rogere ɗimmere hee, annduɓe Tumbuktu lelnani koye mum en karallaagal e tippudi jaŋde ndi keerorii, mbaɗti ñiŋde e yowde e defte seernaaɓe keernaaɓe. Jaŋde ina wellitanoo no feewi, sibu kala keɓɗo seedantaagal ina waawi sosde duɗal mum. Maaɗe mbaawka ganndal ine maandintenoo haa e comic jannginooɓe : wutteeji keeriiɗi, kaalaaji daneeji, tuggordu juutndu seeɓndu… Ahmed Baaba gooto e jannguɓe Tumbuktu, mo maruknaaɓe ndahnoo paani Maruk, nde heɓti ndimaagu caggal sankaare laamɗo Ahmed el Mansuur hedde 1605, hormoraama to Marakes luggeendi ganngal mum.
Gargol laamu askiyaa en yuumtii e teeŋtingol e kiisgol mbaawka diineyeewa laamu nguu. Yeru, gargol al-Maghili, yuumtii e pirtugol dente yahudeeje e nder biidi walla beeli Saharaa, haa teeŋti eɗi Tuwaat ɗii. Kono ɗum addanaani lislaam naatde nokkuuji dowri. Laamu Sonngaay, e ko ɓuri teeŋtude ko laamu teeruu, tee doole e golle ardiiɓe ɓee mbaɗatnoo ngam ƴellitde njuɓɓudi Laamlaamu nguu ɓuri toɗɗaade ko julaaɓe teerunaaɓe. Nde laamu nguu firtii ndee noon, yoga e almameeɓe eggu koɗoyi e gure dowri ina njanngina diine. Ko ɗuum nii addani lislaam saraade e laddeeji Sudaan (teem 17-18).
Faggudu
Laamlaamu Sonngaay yaawiino alɗude sabu julaagu taccusaharaa kam e oogirɗe, e njeeygu lamɗam e kaŋŋe e goro e ɗacce e guri cewɗi e jiyaaɓe. Angu yeeyatnoo kadi guri gabi ceelaaɗi, ñobbaa, ɓursaa, peewnirtenooɗi barware, ganndanooɗi haa to ɓuri woɗɗude e Maruk. Kaŋŋe oo, mo oropnaaɓe e maruknaaɓe korsinnoo noo feewi ummortonoo ko to leydi Akan en (leñol taweteengol to Ganaa e Koddiwaar). Hono no Maali nii, Sonngaay ko nokku gostondire njulaagu geɗe jeñtinteeɗe banngeeji goɗɗi, yeru, kaŋŋe ummortooɗo nokkuuji dunli e lamɗam ummortooɗam Saharaa.
Laamu Sonngaay kam ne heɓa e Magreb geɗe mbaylaandi, ko wayi no cuɗaaje, njogitaaje, bagiiji, e daarorɗe, yantude e geɗe ndema baaɗe no gemha e tamarooje e pucci. Hedde teeminannde XVIɓiire luural joli hakkunde Sonngaay en e Saadnaaɓe sabu njiimaandi oogirɗe lamɗam moraande haa teeŋti noon e oogirgal mawngal lamɗam Teghaza ngal saadnaaɓe keɓti e tuwaareg en e hitaande 1582.
Bookara Aamadu Bah,
Ƴoogirde : Wikipedia


text:
Gidiiɗo wonde hooreejo suudu sarɗi (Asaambele) Senegaal wiyetee ko Lamin Gey. Hikka waɗi duuɓi 50 ko o sankii, sibu ko ñalnde 10 suwee 1968 wonnoo. O jibinanoo ko 20 settaambar to Mediin (ko anndiranoo Sudaan farayseejo, Mali hannde).
Caggal nde o heɓi lisaas makko ko faati e sariya to Pari, Lamin Gey arti Senegaal, o janngini hiisa to ekkol normaal William Ponty. Hufet Boñi (hooreejo Koddiwaar gadano) ine jeyanoo e almudɓe makko. Caggal ɗuum o winnditii ngam wonde keedoowo (awokaa) to Duɗal sariya Pari, ɗo o heɓi doktoraa makko e desaambar 1921. O woni ñaawoowo. E hitaande 1923 o naati SFIO (Catal Fedde Ubriyeeji to Senegaal) ngam « ittude baasal, ittude ɓoggol Farayse, momtude ɓurondiral bonngal hakkunde jeydaaɓe e leydi ». O woni meer Ndar e hitaande 1925, kono o woppi ñalnde 2 abriil 1927, o sosi Parti Sosialist Senegaal. Ñalnde 13 abriil 1945 o heɓi gooto e hujjaaji makko, so mbayliigu sariya kaɗnooɗo rewɓe senegaalnaaɓe hakke wootde (ndeen ɓe kiisetenoo ko ɓe faraysenaaɓe). Innde makko ina nawdee kadi e sariyaaji ɗiɗi ittuɗi ɓurondiral e Senegaal e nder Afrik farayseejo no diidorinoo. Sariya gadano oo, keɓtinoowo wonde denndaangal hoɗɓe e leyɗe Outre-Mer (Gaɗa Maayo*) ko faraysenaaɓe, wootaa ko ñalnde 7 mee 1946. Ɗiɗmo oo, ganndiraaɗo « sariya 30 suwee 1950 » heɓtini ko potal to bannge njoɓdi e faayiida hakkunde denndaangal foksineeruuji siwil e koninkooɓe gollotooɓe e leyɗe Outre-Mer.
Lamin Gey ko neɗɗo keewnooɗo softeende. O woniino kadi meer Ndakaaru fotde duuɓi 16 (1945-1961), o woniiɗo Jonaaɗo leydi Farayse to Diiso Faggudu e Renndo Fedde ngenndiije dentuɗe (1952-1957). Hakkunde desaambar 1960 e mars 1968, o toɗɗitaama laabi 4 hooreejo Asaambele Senegaal. E kiris desaambar 1962, o heedani Senngoor, tee, ko e nder galle makko batu depiteeji jooɗii ngam liɓde Mammadu Jah e ittude ɗum e ardorde Diiso.
* leyɗe Outre-Mer (Gaɗa Maayo) : E oon sahaa ɗum joopii ko leyɗeele gonɗe e njiimaandi koloñaal Farayse.
Ƴoogirde : ndarinfo.com


text:
«So tawii gawlo awlata ko yimɓe
haa yaltina mo woni kala ɗo umminoo,
Miin ko mi gawlo gawloowo yimɓe
haa artira ɗum en to ngumminoo,
To yumma men Hawaa e baaba men Aadama
Arɓe mehɓe, hotɓe ngaluuji naworaani.
Ko mi gawlo mo weelnaaki hoddu,
Sinndaaka moolo,
Gaskinoowo miskineeɓe, tooñaaɓe,
Lorlaaɓe, yurminiiɓe, yuŋginiiɓe….. »
«So tawii gawlo awlata ko yimɓe
haa yaltina mo woni kala ɗo umminoo,
Miin ko mi gawlo gawloowo yimɓe
haa artira ɗum en to ngumminoo,
To yumma men Hawaa e baaba men Aadama
Arɓe mehɓe, hotɓe ngaluuji naworaani.
Ko mi gawlo mo weelnaaki hoddu,
Sinndaaka moolo,
Gaskinoowo miskineeɓe, tooñaaɓe,
Lorlaaɓe, yurminiiɓe, yuŋginiiɓe….. »
Ɗum ko seeɗa e konnguɗi Mammadu Sammba Joop lollirɗo « Murtuɗo » bayniiɗo en ñalnde alkamiisa 11 lewru suwee 2009, saanga tiisubaar ina ruttii e joomum, yoo Alla ɓuuɓan mo toon.
Ina gasa tawa heewɓe nganndaa Mammadu Sammba Joop, kono alaa majjuɗo Murtuɗo sabu « mo yiyaani mbaroodi ne nanii uŋngaango mum », sabu tuggi rewo haa e worgo, fuɗnaange haa hirnaange, teeŋti noon e leyɗeele saahal ɗe haa leyɗeele Orop, alaa ɗo golle Murtuɗo njettaaki, sabu darnde makko e ƴellitgol ɗemngal Pulaar gila e jaŋde mum haa e wiɗto mum, jeewte pinal e haaliyaŋkaagal ekn…..Mammadu Sammba JOOP ko ittanaaɗo nemsa sabu Alla ina haayani mo konngol, ko ɗum waɗi kala ɗo o ari, fuutaŋkooɓe ngonata ko e fooɗondirde mo, mbele omo yeewtana ɗum en ko yowitii e pinal haalpulaar en e ƴellitgol ɗemngal mum en. Ina saɗi e gure Fuuta Moritani e Senegaal ɗo o yettaaki, haa yettanoyima Fuuta jaloŋ, Gineeji ɗi kala e ko wonaa ɗoon tan….
Ko ɓuri ƴellitaade e golle makko ko haaliyaŋkaagal sabu ko o wallifii e jime, en kuɓindaaki fof, kono ko teemedde limti-limtinɗe, heen deftere wootere muulaande tiitoonde mum ko «Wullaango Boolumbal». Gollal Mammadu Sammba Joop to bannge pinal e coñce ɗaɓɓi ko winndannde heeriinde e jot keewɗo, maa en etoo, e wallondirde e annduɓe mo, e sehilaaɓe makko, waɗde feere mbele maa wood ko kollit-ɗen heen janngooɓe Fooyre Ɓamtaare.
Yeeso woɗngo, Mammadu Sammba Joop ko wonde mo koohoowo to bannge dawrugol, sabu gila Moritani heɓi jeytaare mum, ko min nganndi koo kay, minen e yonta amen, alaa e sippirooji ndimaagu, ƴellitaare pooɗantooji potal e demokarasii ɗi o tawtoraaka. O jeyaa ko e njeñtudi dillere mai 68, njerɓinnoondi Farayse e tiimaandi mum (yeru Moritani, Senegaal ekn…) sabu ko e oon yonta dillere ƴellitgol ɗemɗe ngenndiije Arab, Pulaar, Sooninke e Wolof ummanaa e nder leydi he, etee enen fof eɗen nganndi o wonaanii heen sara sabu miijo ngo o yooɓnata e nder jime makko. Loowdi jime makko fof roondii ko yiɗde waylude renndo ngo, ñiŋde bonɗi mum e wasiyaade jikkuuji moƴƴi. Mammadu Sammba Joop ko neɗɗo ɓesngu, ɓattiiɗo renndo mum, jankiniiɗo, jiɗɗo ngenndi mum, poɗaniiɗo sahaa kala dental leƴƴi e potal mum en, kono kadi ko neɗɗo meho, nuunɗuɗo. So en njiɗii, eɗen mbaawi wiyde koŋngol « Gawlo miskineeɓe » sifiima jikku Murtuɗo fof, sibu ko o neɗɗo jiɗɗo miskineeɓe, daraniiɗo hakkeeji mum, ɓattiiɗo ɗum en, nguurndam makko kala ko salaare tooñannge e ɓiɗtere. Alla ruŋtinii mo belanteeje aduna, o faggaaki jawdi, o nehaani dawangel, o faarnoraaki galleeji e otooji, ko ɗum waɗi o ruttiima e joomiiko meho, hay dara o naworaani, «no yummen Hawaa e baamen Aadama arɓe mehɓe, hootɓe hay dara naworaani… » no o wiyruno e wootere e jime makko nii.
O jeytoraama e pelle politigi keewɗe, peeñɗe ɗo e leydi he, gila e MND (Dillere ngenndiyaŋkoore demokaratiyaŋkoore), PMT (Parti Moritaninaaɓe ngam Gollal), FLAM (Doole ngam Dimɗingol Afiriknaaɓe e Moritani) ɗum ko e kitaale 1985-86. Danndimo e oon sahaa e lepte Maawiya ko polis mum roŋkude yiitude mo sabu ina yiiloroo mo « Mourtodo », tawi kaŋko kaayitaaji makko woni heen ko Mammadu Sammba Joop, o rewi jeese maɓɓe e tufnde Rooso o taƴti. Fedde makko wattindiinde ko nde o sosi, wiyeteende DEKALEM ko dooɓngo koŋngol « Dental e Kaaldigal Leƴƴi Moritani », « ko ndiyam ɓooyi e caaɗngol fof fayti tan ko maayo ». Nde wonde tagoodi Mammadu Sammba Joop ko ngenndiyaŋkaagal, jiɗɗo dental e kisal Moritani, ɗo o yaari fof ko e ɗum tan o artata, hay so o selnaama bolol ne, o wattinta tan ko ruttaade heen.
Hay e dille battindiiɗe e nder leydi men he, o wemjaani, jarabi aduna e jawdi fuutaani mo, nde Goomuyel militeer en folli laamu Siidi Wul Sheekh Abdallaahi, o dari, o wii loppet o alaa heen, o yantondiri e ngenndiyaŋkooɓe yuɓɓuɓe e FNDD (Maalde Ngenndiyaŋkoore ngam Dandugol Demokarasii) ngam telɓinde oo jamfa. Alla rokkii mo wune o, sabu nde nodditta mo tawi kuudetaa militeer en o telɓii, moojobere jamfotooɓe coomnoo ñalnde 6 suwee 2009 wontii « koyɗol muumo ».
Mammadu Sammba Joop heewi ko mbiyanno-ɗaa e jeewte maa « Neɗɗo so maayii ñaametaake yaaretaake, ko golle mum tan kaaletee… ». So tawii noon leydi maa ñaam teewu maa e ƴiye maa, golle maa kam haa bada majjata.
Yoo Alla moƴƴin jaaƴnje Mammadu Sammba Joop to fayaa too, hoɗorde maa sakkitere to Silɓe e Mbaañ Sammba, ngenndi baaba, wonan maa suddaare teddungal e yurmeende. Aamiin yaa Rabil Aalamiina.
Maamuudu Haaruuna Joop
(Aan wiyatnoo kam ‘Doom Baay’)


text:
Ñalnde talaata 8 settaambar 2015 mawɗo hilifaaɓe hono Yahyaa wul Hademiin yeewtidii e yonaaɓe Daarel Barka ko faati e 3 200 hektaar ɗi AAAID wiyaa hasii ɗii. O habrii ɓe wonde « AAAID winndii mo ngam habrude mo woppii eɓɓaande ndema leyɗe ɗee”. O habri ɓe kadi goppitgol yimɓe ɗiɗo nannganooɓe, cokoyaa to Eeleega ñalnde 25 ut 2015.
Ñalnde talaata 8 settaambar 2015 mawɗo hilifaaɓe hono Yahyaa wul Hademiin yeewtidii e yonaaɓe Daarel Barka ko faati e 3 200 hektaar ɗi AAAID wiyaa hasii ɗii. O habrii ɓe wonde « AAAID winndii mo ngam habrude mo woppii eɓɓaande ndema leyɗe ɗee”. O habri ɓe kadi goppitgol yimɓe ɗiɗo nannganooɓe, cokoyaa to Eeleega ñalnde 25 ut 2015.
Ñalnde 10 Kalifu ndema keso oo, hono Lemina mintu Kotob Momma wiyi “nokku mum maa ɗoofto denndaangal nanondire e piɓondire jowitiiɗe e ndema baɗanooɗe”. Ñalnde aljumaa mawɗo rondismaa Daarel Barka noddii jom leyɗe en ɓee e batu. O fuɗɗorii ko furaade ɓe e fuuptaade ɓe, caggal ɗuum o wiyi ɓe wonde Dowla Muritani woppaani eɓɓaande ndema 3 200 ha Karwlaat Wullu Njaay. Ina wiyee o haalii ɗoon haalaluuji ɓutti.
Jooni noon, hol mo haala mum foti heɗeede ? Haala mawɗo hilifaaɓe walla haalayal seefyel rondismaa ngel hormaaki hay gooto ?


text:
Humpitol Abubakar Al-sow Dakiɗo.
Hukuuma mballa jawka nga diiwal Adamaawa tabbitini maayri himɓe joyi nder paccam iyeende mawnde nde toɓi haa galluure Ƴoola e ko taari nde.
Binndoowo hukuumawa ngan, Dr. Mohammed Sulaiman, on tabbitini non yaake nde o haaldanno kubaru’en ñalaande mawunde saalinde ɗo haa Ƴoola
Sulaiman wi’i non man fe’i on kiikiiɗe naasaande (alhamiisa) haa fattule feere feere huunde nde dasi asar makka nder fattule ɗen, o wi’i hukuumawa ngan nga yarɓi huwooɓe maaga haa nokkuuje ɗeen ngam mballa jawka.
Temeɗɗe miliyoŋji jawle battanɗe nayra tilfi”, Sulaiman wi’i.
O wi’i fattule ɗe paccam ɗaam meemi hewti bee Ƴwolde-Paate, Daamaare, Wawru-Jaɓɓe, Daamiilu bee Jam-buutu nder hukuumaaji pamari Ƴoola Pombinaari/Waylaari.
Goɗɗo feere jooɗiiɗo Wawru-Jaɓɓe nder hukuuma pamara Ƴoola pombinaari, Malam Kabiru Bello, wi’i nder ɓiɓɓe maako ɗiɗo majjiri mo nder ndiyam mbeebakeejam
Bello wi’i kiddiraawo maako fahin ɓinngel maako keccel marngel lebbi sappo majjiri mo.
“Luttiɓe ɓiɓɓe ɓeen ɗon mari duuɓi tati, nayi, jeeɗiɗi, jisde tati nder maɓɓe boo tawee-no ndewon”, o wi’i.